СМЕРНИЦЕ ЗА ЗЕЛЕНЕ ЈАВНЕ НАБАВКЕ

КАКО У ЈАВНИМ НАБАВКАМА ПРИМЕНИТИ ЕКОЛОШКЕ АСПЕКТЕ

**Фебруар 2025. године, Београд**

**Садржај**

[Увод 4](#_bookmark0)

[Предности зелених набавки 5](#_bookmark1)

[Правни оквир који регулише зелене набавке 7](#_bookmark2)

[Правила Европске уније 7](#_bookmark3)

[Одредбе српског законодавства 7](#_bookmark4)

Спроведено истраживање тржишта о могућностима примене зелених критеријума у поступцима јавних набавки.............................................................................................................11

Статистички подаци о примени еколошких аспеката у Републици Србији...............................12

Дефинисање еколошких аспеката по фазама поступка јавне набавке........................................13

[Одабир одговарајућег поступка набавке](#_bookmark5) 13

[Дефинисање предмета јавне набавке 14](#_bookmark6)

[Процена потреба и утврђивање главних утицаја на животну средину 15](#_bookmark7)

 Дефинисање техничких спецификација....................................................................................16

[Еколошке техничке спецификације 16](#_bookmark8)

[Стандарди и други техничко-референтни системи 17](#_bookmark9)

[Спецификације у виду карактеристика или функционалних захтева 17](#_bookmark10)

[Одређивање материјала и производних метода 18](#_bookmark11)

[Примена варијанти 19](#_bookmark12)

[Ознаке 20](#_bookmark13)

[Провера усаглашености са техничким спецификацијама 24](#_bookmark14)

 [Избор привредних субјеката 25](#_bookmark15)

[Увод 25](#_bookmark16)

[Основи за искључење 25](#_bookmark17)

[Критеријуми за избор привредног субјекта 27](#_bookmark18)

[Еколошко-технички капацитет 27](#_bookmark19)

[Системи управљања животном средином 28](#_bookmark20)

[Мере управљања ланцем снабдевања 30](#_bookmark21)

[Узорци производа, провере и оцењивање усаглашености 30](#_bookmark22)

[Начин доказивања 30](#_bookmark23)

[Групе привредних субјеката и зелени уговори 31](#_bookmark24)

 [Додела уговора 32](#_bookmark25)

[Критеријуми за доделу уговора 32](#_bookmark26)

[Транспарентност критеријума за доделу уговора 36](#_bookmark27)

[Приступи пондерисању 37](#_bookmark28)

[Употреба извештаја о тестирању и сертификата 37](#_bookmark29)

[Трошкови животног циклуса и еколошки обзири 37](#_bookmark30)

 [Неуобичајено ниска понуда 40](#_bookmark31)

 [Услови за извршење уговора 41](#_bookmark32)

 [Праћење поштовања услова за извршење уговора 43](#_bookmark33)

[Критеријуми за зелене јавне набавке (ГПП критеријуми) 44](#_bookmark34)

Примери примене еколошких аспеката из модела конкурсних документација објављених на интернет страници КЈН…………………………………………………………………………...47

[Закључци 49](#_bookmark35)

# УВОД

Зелене јавне набавке се дефинишу као *„процес у којем јавна тела настоје да набаве добра, услуге и радове са смањеним утицајем на животну средину током њиховог животног циклуса у односу на добра, услуге и радове исте примарне функције која би иначе била набављена“*.[[1]](#footnote-1)Начин на који се природни ресурси тренутно користе у Европи узрокује штету по животну средину у стопи која више није одржива. Процењује се да ако свет у целини следи европски образац потрошње, глобално коришћење ресурса би могло да се учетворостручи у року од 20 година. Овај тренд би могао да угрози и економски раст због смањења природних ресурса и трошкова око решавања тих питања.

Јавни сектор је највећи потрошач у привреди. Расходи државе за радове, добра и услуге представљају у Европској унији око 14% БДП-а ЕУ, што чини око 1,8 трилиона евра годишње.[[2]](#footnote-2)

Зелене јавне набавке су важан алат за постизање циљева еколошке политике који се односе на климатске промене, коришћење ресурса и одрживу потрошњу и производњу, посебно узимајући у обзир значај потрошње јавног сектора на добра и услуге. Политике зелених јавних набавки имају за циљ набавку производа и услуга који су еколошки прихватљивији. Примери зелених набавки се односе на ефикасне рачунаре, канцеларијски намештај од одрживог дрвета, нискоенергетске зграде, рециклирани папир, услуге чишћења коришћењем еколошки прихватљивих производа, електричних, хибридних или возила са ниском емисијом, као и електричну енергију из обновљивих извора енергије.

Важећи Закон о јавним набавкама Републике Србије („Службени гласник РС“, бр. 91/19 и 92/23, у даљем тексту: ЗЈН) сврстава начело заштите животне средине међу основна начела јавних набавки. Сходно члану 6. став 1. ЗЈН наручилац је дужан да набавља добра, услуге или радове одговарајућег квалитета имајући у виду сврху, намену и вредност јавне набавке, односно економично трошење јавних средстава и која минимално утичу на животну средину. Такође, ЗЈН предвиђа и искључење из поступака јавних набавки уколико наручилац утврди да је привредни субјект у периоду од претходне две године од дана истека рока за подношење понуда, односно пријава, повредио обавезе у области заштите животне средине. У вези са извршење уговора, ЗЈН прописује да су привредни субјекти дужни да у извршавању уговора о јавној набавци поштују обавезе у области заштите животне средине.

Према јавно доступним подацима из Годишњих извештаја о јавним набавкама у Реублици Србији[[3]](#footnote-3), које припрема и објављује Канцеларија за јавне набавке (у даљем тексту: КЈН), наручиоци у све већем броју поступака јавних набавки примењују еколошке аспекте. У циљу даље промоције примене еколошких аспеката у поступцима јавних набавки и повећања броја зелених јавних набавки, потребно је боље едуковати наручиоце и опремити их практичним алатима и примерима који олакшавају примену зелене набавке у пракси.

1. **ПРЕДНОСТИ ЗЕЛЕНИХ НАБАВКИ**

Користећи своју куповну моћ да бирају добра, услуге и радове са смањеним утицајем на животну средину, наручиоци могу дати важан допринос локалним, регионалним, националним и међународним циљевима одрживости. Зелене јавне набавке могу бити главни покретач иновација, пружајући индустрији реалне подстицаје за развој зелених производа и услуга. Ово је посебно тачно у областима у којима купци из јавног сектора представљају велики део тржишта (нпр. грађевинарство, здравствене услуге или транспорт). Зелене јавне набавке такође могу да обезбеде финансијску уштеду за органе јавне власти, нарочито ако се узму у обзир трошкови целокупног животног циклуса уговора, а не само почетна, куповна цена. Куповина енергетски ефикасних производа или производа који, на пример, штеде воду, може помоћи да се значајно смањи рачун за комуналне услуге. Смањење опасних супстанци у производима може смањити трошкове њиховог одлагања. Власти које спроводе зелене јавне набавке ће бити боље опремљене како би се суочиле са изазовима у вези са животном средином, на пример за смањење емисије гасова стаклене баште или за кретање ка циркуларнијој економији[[4]](#footnote-4).

Бројне су предности зелених набавки:

## Политичке користи

* то је ефикасан начин да се покаже преданост органа јавне власти према заштити животне средине и одрживој потрошњи и производњи.

## Еколошке користи

* омогућава органима јавне власти да постигну циљеве заштите животне средине,
* представља пример приватним потрошачима,
* подиже свест о еколошким питањима у друштву.

## Социјалне/здравствене користи

* може побољшати квалитет живота и директно и индиректно,
* помаже у успостављању високих стандарда за еколошки учинак за производе и услуге.

## Економске користи

* пружа подстицаје индустрији да уводи иновације,
* промовише зелене производе и еколошке технологије,
* штеди новац када се узме у обзир трошак животног циклуса производа.

Једна од заблуда о зеленој набавци је да су зелене услуге и производи скупљи од традиционалних. Међутим, различите студије показују да то није нужно случај. Зелени производи могу имати нижу куповну цену јер имају смањен утицај на животну средину са често мањим утрошком енергије и сировина и/или мање отпада.

|  |
| --- |
| **Пример:**Студија Европске комисије „*Трошкови и користи зелених јавних набавки у Европи*“ је утврдила да су трошкови набавке за јавне органе зеленог (укључујући 100% рециклирани и еко-сертификовани папир за копирање) и не-зеленог копирног папира веома слични. У Немачкој су „зелене“ верзије копирног папира биле знатно јефтиније (23%). У Шведској је иста студија показала да су еколошки прихватљиви производи за одржавање подова, санитарни производи и производи за чишћење прозора били јефтинији од конвенционалних (74%, 82% и 9%). Поред тога, тамо где се приступ трошкова животног циклуса узима за конкурентне производе или услуге, зеленије алтернативе могу бити јефтиније чак и када је почетна откупна цена већа. |

1. **ПРАВНИ ОКВИР КОЈИ РЕГУЛИШЕ ЗЕЛЕНЕ НАБАВКЕ**

##

## Правила Европске уније

Правни оквир за јавне набавке у Европској унији дефинисан је одредбама Уговора о функционисању Европске уније (у даљем тексту: Уговор) и директивама ЕУ о јавним набавкама[[5]](#footnote-5), како их тумачи Суд правде Европске уније (Суд правде). Из међународне перспективе, ЕУ је везана условима Споразума о владиним набавкама Светске трговинске организације (СТО) и билатералним трговинским споразумима. Поред општег законодавства ЕУ о јавним набавкама постоји и секторско законодавство које се односи само на специфичне врсте набавки.

Секторско законодавство уводи обавезе за набавку одређених добара и услуга, на пример постављањем минималних стандарда енергетске ефикасности који се морају применити. Обавезе се односе на следеће секторе, а посебно:

* **канцеларијска ИТ опрема**: ИТ производи које купују органи централне власти морају да испуњавају најновије минималне захтеве енергетске ефикасности прописане *ЕУ Energy star* уредбом[[6]](#footnote-6)
* **возила за друмски транспорт**: сви наручиоци морају да узму у обзир оперативно коришћење енергије и утицаје возила на животну средину као део процеса набавке. У Директиви о чистим возилима предвиђена је заједничка методологија за израчунавање оперативних трошкова током животног века[[7]](#footnote-7)
* **зграде**: минимални стандарди енергетских карактеристика примењују се на јавне зграде. Оне су постављене на националном нивоу на основу заједничке ЕУ методологије. Од 1. јануара 2019. године, све нове зграде које су у власништву јавних власти морају бити „зграде готово нулте енергије“.[[8]](#footnote-8) Директива о енергетској ефикасности[[9]](#footnote-9) такође поставља обавезне захтеве у погледу обнове јавних зграда и куповине или нових уговора о најму који задовољавају минималне стандарде енергетске ефикасности.

## Прописи Републике Србије

ЗЈН предвиђа могућност примене еколошких аспеката у јавним набавкама и предвиђа низ решења везаних за зелене набавке. ЗЈН, који je у примени од 1. јануара 2024. године, обезбеђује још више инструмената у вези са зеленом набавком, у односу на претходна законска решења.

Пре свега, одредбама ЗЈН су прописана општа правила у вези са начелима јавних набавки. Наиме, чланом 5. став 4. ЗЈН прописано је да су привредни субјекти дужни да у извршавању уговора о јавној набавци поштују, између осталих, и обавезе у области заштите животне средине.

Од 1. јануара 2024. године, уведено је начело заштите животне средине. Наиме, чланом 6. став 1. ЗЈН прописано је да је наручилац дужан да набавља добра, услуге или радове одговарајућег квалитета имајући у виду сврху, намену и вредност јавне набавке, односно економично трошење јавних средстава и која минимално утичу на животну средину. У складу са овим начелом, наручиоци су дужни да набављају добра, услуге и радове који не загађују, односно који минимално утичу на животну средину. Дефинисање овог начела је у складу са циљевима дефинисаним Програмом развоја јавних набавки у Републици Србији за период 2024-2028. године, Програмом развоја циркуларне економије у Републици Србији за период 2022-2024. године („Службени гласник РСˮ, број 137/22), циљевима дефинисаним Зеленом агендом за западни Балкан, као и другим важећим документима јавних политика.

Примена еколошких аспеката долази до изражаја и приликом дефинисања техничких спецификација. Тако је чланом 98. став 2. ЗЈН прописано да техничке спецификације у случају уговора о јавној набавци радова подразумевају укупност техничких захтева садржаних у конкурсној документацији којима се дефинишу тражене карактеристике материјала или добара тако да испуњавају сврху коју им је наручилац наменио, као што су, између осталог, ниво утицаја на животну средину и климатске промене. Чланом 99. ЗЈН прописано је да техничке спецификације могу бити одређене у виду карактеристика или функционалних захтева, који могу да укључују и еколошке карактеристике.

Поред наведеног, у циљу доказивања еколошких карактеристика предмета набавке, чланом 102. ЗЈН је прописано да ако наручилац намерава да набави добра, услуге или радове са специфичним еколошким, друштвеним или другим карактеристикама, може у техничким спецификацијама, критеријумима за доделу уговора или условима за извршење уговора, да захтева одређене ознаке као доказ да добра, услуге или радови одговарају траженим карактеристикама.

Еколошки аспекти се обавезно узимају у обзир и приликом дефинисања основа за искључење из поступка јавне набавке. Члан 111. став 1. тачка 3) ЗЈН предвиђа искључење из поступака јавних набавки уколико наручилац утврди да је привредни субјект у периоду од претходне две године од дана истека рока за подношење понуда, односно пријава, повредио обавезе у области заштите животне средине. Правила која се односе на искључење и избор привредних субјеката имају за циљ да осигурају минимални ниво поштовања прописа о заштити животне средине од стране извођача радова и подизвођача.

Такође, чланом 124. став 1. тачка 8) ЗЈН, као један од доказа техничког и стручног капацитета прописани су подаци о мерама за управљање заштитом животне средине, које ће привредни субјект бити у могућности да примењује приликом извршења уговора, док су чланом 126. ЗЈН прописани стандарди управљања животном средином.

У погледу критеријума за доделу уговора, чланом 132. став 1. тачка 3) подтачка (1) ЗЈН прописано је да у поступку јавне набавке наручилац додељује уговор економски најповољнијој понуди коју одређује на основу једног од законом прописаних критеријума, међу којима су и еколошке карактеристике као могућност за доделу пондера.

Једна од најзначајних новина у области примене еколошких аспеката, а која је у примени од 1. јанаура 2024. године, је свакако одређивање предмета јавне набавке у којима су наручиоци у обавези да примене еколошке аспекте. Ово законско решење, које је разрађено доношењем подзаконског акта за спровођење ове законске одредбе, свакако ће допринети повећању броја поступака јавних набавки у којима се примењују еколошки аспекти. Правилником о врстама добара за која су наручиоци у обавези да примењују еколошке аспекте у поступцима јавних набавки („Службени гласник РС”, бр. 115/23) прописано је да су наручиоци у обавези да примењују еколошке аспекте у поступцима јавних набавки приликом одређивања техничких спецификација, критеријума за избор привредног субјекта, критеријума за доделу уговора или услова за извршење уговора о јавној набавци за следећа добра: 1) фотокопир папир; 2) рачунарска опрема (десктоп рачунари, лаптоп рачунари и монитори); 3) канцеларијска електронска опрема (штампачи, скенери, мултифункционални уређаји и сл.); 4) клима уређаји (стандардни клима уређаји, инвертер климе за грејање и хлађење и сл.); 5) средства за чишћење (производи за чишћење тврдих површина, текстилни производи за чишћење и сл.). Удео предмета набавке са еколошким аспектима износи најмање 10% у односу на укупан обим предмета јавне набавке.

Поред ЗЈН, потребно је поменути и следеће посебне законе који се односе на заштиту животне средине и то:

* Закон о заштити животне средине („Службени гласник РС", бр. 135/2004, 36/2009, 36/2009 - др. закон, 72/2009 - др. закон, 43/2011 - одлука УС, 14/2016, 76/2018, 95/2018 - др. закон и 95/2018 - др. закон);
* Закон о енергетици („Службени гласник РС', бр. 145/2014, 95/2018 - др. закон, 40/2021, 35/2023 - др. закон и 62/2023);
* Закон о енергетској ефикасности и рационалној употреби енергије („Службени гласник РС", број 40/2021).

У складу са Законом о енергетској ефикасности и рационалној употреби енергије, наручиоци јавне набавке утврђени законом којим се уређује поступак јавне набавке дужни су да приликом израде техничке спецификације, критеријума за доделу уговора или услова за извршење уговора, у поступку јавне набавке добара или услуга, као и приликом доделе уговора примењују захтеве у погледу енергетске ефикасности, у мери у којој је то трошковно исплативо, економски оправдано, одрживо у ширем смислу, технички изводљиво и обезбеђује довољну конкурентност. Надлежни министар прописује захтеве у погледу енергетске ефикасности у смислу ове законске одредбе.

У циљу спровођења ове законске одредбе, донет је Правилник о захтевима у погледу енергетске ефикасности у поступку јавне набавке[[10]](#footnote-10) („Службени гласник РС“, број 10/22). Правилником су прописани захтеви у погледу енергетске ефикасности које су наручиоци дужни да примењују у поступку јавне набавке добара или услуга приликом израде техничке спецификације или дефинисања критеријума за доделу уговора. Овај правилник примењују наручиоци у поступку јавне набавке:

1) добара за која су техничким прописима прописани захтеви у погледу енергетског означавања, у складу са законом којим се уређују енергетска ефикасност и рационална употреба енергије;

2) добара за која нису прописани захтеви у погледу енергетског означавања али су прописани техничким прописом захтеви у погледу еко-дизајна, у складу са Законом;

 3) услуга за чије пружање је потребна набавка нових добара из тач. 1) и 2) овог става.

**Пример:**

На основу члана 5. Правилника о захтевима у погледу енергетске ефикасности у поступку јавне набавке:

Наручилац у поступку јавне набавке добара из члана 2. тачка 1) овог правилника у техничкој спецификацији одређује добра која припадају највишој класи енергетске ефикасности.

Уколико из разлога трошковне исплативости, економске оправданости, техничке изводљивости, одрживости у ширем смислу и довољне конкурентности у односу на постављене захтеве није у могућности да набави добра која припадају највишој класи енергетске ефикасности, наручилац у техничкој спецификацији може да одреди добра из става 1. овог члана и са нижом класом енергетске ефикасности.

1. **СПРОВЕДЕНО ИСТРАЖИВАЊЕ ТРЖИШТА О МОГУЋНОСТИМА ПРИМЕНЕ ЗЕЛЕНИХ КРИТЕРИЈУМА У ПОСТУПЦИМА ЈАВНИХ НАБАВКИ**

На интернет страници Националне алијансе за локални економски развој (НАЛЕД) објављен је документ под називом „Извештај о спроведеној анализи тржишта о могућностима примене зелених критеријума за одабране предмете набавке“[[11]](#footnote-11). Како се наводи у документу, циљ је био да се свеобухватним истраживањем тржишта Републике Србије прикупе подаци који ће послужити као основа за давање препорука о увођењу зелених критеријума као обавезних, за оне предмете код којих се испитивањем тржишта покаже да то не би довело до нарушавања конкуренције, односно где има довољно понуђача који би били у могућности да испуне задате критеријуме.

Истраживање тржишта је спроведено кроз две фазе. У првој фази подаци су прикупљани на начин да су сви привредни субјекти из базе Агенције за привредне регистре (њих 14.704 који су регистровани као понуђачи) добили обавештење од Агенције за привредне регистре, путем електронске поште, да се спроводи истраживање тржишта, са линковима (путањама) на којима су привредни субјекти могли да попуне упитнике који се односе на њихову делатност пословања и са роком за попуњавање упитника. Упитници су, такође, били доступни и на Порталу јавних набавки (у даљем тексту: Портал), где су регистровани понуђачи приликом логовања на Портал обавештени да се спроводи истраживање тржишта, са линковима (путањама) на којима су могли попунити упитнике који се односе на њихову делатност пословања и са роком за попуњавање упитника. Истраживање тржишта се, такође, спроводило и методом испитивања у писменом и усменом облику и то: анкетирање (испитивање помоћу упитника - електронски) и интервјуисање (телефонским путем). У другој фази је рађено квалитативно истраживање и то у виду групних дискусија (фокус групе), путем одржавања online састанка.

Истраживање тржишта је спроведено за преко двадесет предмета набавке (санитарна галантерија; десктоп рачунари, монитори, лаптопови; канцеларијска електронска опрема; санитарна опрема; папирна галантерија; електрична енергија; климе; телевизори; средства за чишћење; услуге чишћења; пнеуматици; намештај; текстилни производи; боје и лакови и др.) и за сваки од предмета набавке је изведен закључак да ли је тај предмет набавке погодан да се у оквиру њега примене еколошки аспекти.

1. **СТАТИСТИЧКИ ПОДАЦИ О ПРИМЕНИ ЕКОЛОШКИХ АСПЕКАТА У РЕПУБЛИЦИ СРБИЈИ**

 Захваљујући функционалности Портала која је омогућена 2021. године, први пут су прикупљени подаци о поступцима јавних набавки у којима су примењени еколошки аспекти у оквиру техничких спецификација, критеријума за доделу уговора или посебних услова за извршење уговора. Наручиоци су се изјаснили да су у 2021. години у 650 поступака јавних набавки користили еколошке аспекте. У највећем број поступака еколошки аспекти су коришћени у оквиру техничких спецификација. Најчешћи предмети набавки у којима су коришћени еколошки аспекти су: набавка возила, набавка канцеларијског материјала, рачунарска опрема, лабораторијски материјал, расвета, грађевински материјал, услуге чишћења, хемијска средства.

Већ следеће, 2022. године, бележи се значајан напредак у примени еколошких аспеката. Наиме, у 2022. години наручиоци су се изјаснили да су еколошке аспекте применили у 1.111 поступака јавних набавки, што чини 0,44% од укупног броја поступака јавних набавки.

На основу података објаљених на Порталу, утврђено је да је у 2023. години покренуто 1.592 поступка јавних набавки и да је закључено укупно 27.695 уговора у којима су наручиоци применили еколошке аспекте. Такође, за 2023. годину извршена је детаљнија анализа примене еколошких аспеката, на начин да је анализирано учешће поступака јавних набавки са еколошким аспектима у укупном броју покренутих поступака, као и анализа учешћа уговора о јавној набавци са еколошким аспектима у укупном броју закључених уговора. Када се ради о поступцима јавних набавки, узети су обзир поступци јавних набавки покренути у 2023. години, без обзира да ли су закључени или не уговори о јавниј набавци. У погледу уговора о јавној набавци узети су у обзир уговори закључени у 2023. години, без обзира када је покренут поступак јавне набавке. Овај број обухвата све уговоре закључене у 2023. години, укључујући и уговоре закључене на основу оквирних споразума.

Када се узме обзир однос поступака, односно уговора у којима су примењени еколошки аспекти, у односу на укупан број поступака, односно уговора, долази се до следећих података. Удео поступака јавних набавки са еколошким аспектима, у односу на укупан број поступака износи 3,32 %, док удео уговора о јавној набавци са еколошким аспектима, у односу на укупан број закључених уговора износи 8,24 %.

Сви наведени статистички подаци су јавно доступни у Годишњим извештајима о јавним набавкама у Републицији Србији, које КЈН објављује на Порталу.

1. **ДЕФИНИСАЊЕ ЕКОЛОШКИХ АСПЕКАТА ПО ФАЗАМА ПОСТУПКА ЈАВНЕ НАБАВКЕ**

***ОДАБИР ОДГОВАРАЈУЋЕГ ПОСТУПКА НАБАВКЕ***

Припремна фаза сваког поступка јавне набавке је кључна из перспективе зелених набавки. Приликом одабира одређеног поступка, наручиоци треба да размотре у којим ће фазама бити у могућности да примене еколошке аспекте. У складу са ЗЈН, наручиоци могу да изаберу један од следећих поступака јавних набавки.

*Отворени поступак*

У отвореном поступку, сви заинтересовани привредни субјект могу да поднесу понуду.[[12]](#footnote-12) Понуде свих понуђача који испуњавају услове за учешће које је одредио наручилац се оцењују. Наручиоци имају приступ максималном избору потенцијалних еколошки прихватљивих решења (понуда), с тим што, примера ради, у отвореном поступку наручиоци нису у могућности да изаберу кога ће позвати да поднесе понуду на основу техничког капацитета у вези са животном средином, као што је то случај са рестриктивним поступком.

*Рестриктивни поступак*

У рестриктивном поступку, који је двостепени, наручиоци могу да процене технички капацитет кандидата у вези животне средине у фази пре подношења понуде. Само онај привредни субјект који испуњава услове и којима је призната квалификација биће позван да поднесе понуду.Наручиоци могу применити и тзв. смањење броја способних кандидата и ограничити број привредних субјеката које ће позвати да поднесу понуде.[[13]](#footnote-13) Смањење броја способних кандидата се састоји од избора, између квалификованих привредних субјеката, ограниченог броја оних који ће бити позвани да поднесу понуде. Минималан број кандидата који мора бити позван да поднесе понуде је пет, под условом да има довољно кандидата који испуњавају критеријуме за квалитативни избор привредног субјекта.[[14]](#footnote-14) Због своје организоване структуре рестриктивни поступак може помоћи наручиоцима да одреде одговарајући ниво еколошких перформанси у спецификацијама, критеријумима за доделу и одредбама о извршењу уговора. Међутим, ограничавањем броја понуђача, наручилац може такође пропустити понуде са високим еколошким перформансама.

*Конкурентни поступак са преговарањем и конкурентни дијалог*

Конкурентни поступак са преговарањем[[15]](#footnote-15) и конкурентни дијалог[[16]](#footnote-16) могу користити наручиоци за набавку која захтева елемент прилагођавања постојећих решења, пројектовање или иновацију или у неким другим околностима.

Ови поступци могу пружити предности у контексту зелених јавних набавки, јер уводе елементе флексибилности који нису доступни у отвореном и рестриктивном поступку и могу омогућити боље разумевање и контролу ефеката еколошких захтева на трошкове. Међутим, оба поступка захтевају одређени ниво вештина и искуства у ангажовању са привредним субјектима ако се желе постићи најбољи резултати.

*Партнерство за иновације*

Када наручилац жели да купи добра или услуге, који тренутно нису доступни на тржишту, може успоставити партнерство за иновације[[17]](#footnote-17) са једним или више партнера. Ово омогућава истраживање и развој, пилотирање, производњу и накнадну куповину новог производа, услуге или радова, успостављањем структурираног партнерства.

Сваки од горе наведених поступака укључује низ корака у којима се могу применити еколошки аспекти и то:

* дефинисање предмета јавне набавке и техничких спецификација
* основи за искључење и критеријуми за избор привредног субјекта
* критеријуми за доделу уговора и
* одредбе о извршењу уговора.

О овоме ће бити речи у наставку текста.

***ДЕФИНИСАЊЕ ПРЕДМЕТА ЈАВНЕ НАБАВКЕ***

Предмет јавне набавке је добро, услуга или радови које наручилац жели да набави. Овај процес одређивања ће генерално резултирати детаљним описом добара, услуга или радова помоћу техничких спецификација, а може бити у виду карактеристика или функционалних захтева. У принципу, наручиоци слободно могу да дефинишу предмет набавке на било који начин који задовољава њихове специфичне потребе. ЗЈН се мање бави питањем шта наручиоци купују, него начином на који купују. Из тог разлога, ЗЈН не ограничава предмет набавке као такав. Изузетак се може наћи у члану 6. став 1. ЗЈН којим је прописано да је наручилац дужан да набавља добра, услуге или радове одговарајућег квалитета имајући у виду сврху, намену и вредност јавне набавке, односно економично трошење јавних средстава и која минимално утичу на животну средину.

|  |
| --- |
| **Напомена:**Могућности за узимање у обзир еколошких аспеката ће се разликовати у зависности од различитих врста предмета јавне набавке.У случају **радова**, уговор не покрива само коначни производ, рад, већ и пројектовање и извођење радова. Најбоља прилика за наручиоце да узму у обзир еколошке аспекте налазе се у фази пројектовања. Наручиоци могу давати јасна упутства архитектама и/или инжењерима да испројектују, на пример, управну зграду са ниском потрошњом енергије, не само узимајући у обзир изолацију и употребу посебних грађевинских материјала, већ и инсталацију соларних ћелија за производњу топлоте. Наручиоци могу исто тако да захтевају да се зграда пројектује тако да употреба лифтова буде неопходна само у ограниченом обиму, а да је оријентација канцеларија таква да ограничава употребу вештачког светла.Што се тиче уговора о набавци **услуга**, природа тих уговора допушта и могућност прописивања начина пружања услуге. Наручиоци, на пример, могу да инсистирају на специфичном начину чишћења зграда, користећи само оне материјале који су мање штетни за животну средину. Такође могу да дефинишу да, на пример, услуге јавног превоза треба да се обављају електричним аутобусима, као и да се прописује метода прикупљања отпада из домаћинства.Уговори о набавци **добара** се углавном односе на куповину готових или крајњих производа. Стога, могућности да се узму у обзир еколошки аспекти нису тако велике као у случају радова или услуга. Међутим, наручиоци могу имати одређене захтеве који се односе на процес производње. |

|  |
| --- |
| **Важно:**У неким случајевима, избор одређеног добра, услуге или радова може нарушити једнакост понуђача у поступцима јавних набавки. Да би се то избегло, постоје прописане заштитне мере које су наметнуте одредбама.Прво, примењује се опште начело забране дискриминације. У пракси, то значи да наручиоци морају обезбедити да њихова дефиниција предмета набавке не утиче на приступ поступку јавне набавке другим привредним субјектима, било да су из земље или из иностранства. Друга заштитна мера је да, према правилима јавних набавки, техничке спецификације не смеју да неоправдано ограничавају конкуренцију. Наручиоци треба да обезбеде што је могуће више конкуренције у поступцима јавних набавки. Конкретно, наручиоци не смеју да ограниче конкуренцију са намером да одређене привредне субјекте неоправдано доведу у повољнији или неповољнији положај, а посебно не смеју да спрече било којег привредног субјекта да учествује у поступку јавне набавке коришћењем дискриминаторских критеријума за квалитативни избор привредног субјекта, техничких спецификација и критеријума за доделу уговора. Наручиоци не могу директно или индиректно наметати такве услове који би представљали националну, територијалну или личну дискриминацију међу привредним субјектима. (члан 7. ЗЈН) |

## *ПРОЦЕНА ПОТРЕБА И УТВРЂИВАЊЕ ГЛАВНИХ УТИЦАЈА НА ЖИВОТНУ СРЕДИНУ*

Кључни корак пре почетка процеса набавке је процена стварних потреба наручилаца у светлу могућег утицаја предмета набавке на животну средину. Консултације са интерним или крајњим корисницима могу открити да су мање количине или еколошки прихватљивије опције, прихватљиво решење. У неким случајевима најбоље решење може бити чак и одустајање од куповине. На пример, наручиоци могу, уместо тога, да деле ресурсе или опрему са другим наручиоцима, да купују коришћене, рециклиране или ремонтоване производе. Сваки појединачни уговор ће имати различит скуп потенцијалних утицаја на животну средину који ће се узети у обзир.

Уговори о набавци добара, услуга и радова ће обично укључивати другачије аспекте, као што је приказано у наставку.

*Уговори о набавци добара:*

* Утицај материјала на животну средину (нпр. сировине из обновљивих извора)
* Утицај производних процеса који се користе
* Потрошња енергије и воде производа током употребе
* Трајност/век трајања производа
* Могућности за рециклирање/ремонтовање производа на крају његовог века трајања
* Паковање и транспорт производа

*Уговори о набавци услуга:*

* Техничка експертиза и квалификације особља за спровођење уговора на еколошки прихватљив начин
* Производи/материјали који се користе за пружање услуге
* Успостављене процедуре управљања како би се смањио утицај услуге на животну средину
* Потрошена енергија и вода и отпад који настаје у пружању услуге

 *Уговори о набавци радова:*

* Поред свих горе наведених аспеката, уговори о набавци радова могу имати значајне утицаје на животну средину, нпр. у погледу коришћења земљишта или планирања саобраћаја
* За неке пројекте потребно је спровести формалну процену утицаја на животну средину, а резултати би требало да утичу на одлуку наручиоца о јавној набавци.

##

## *ДЕФИНИСАЊЕ ТЕХНИЧКИХ СПЕЦИФИКАЦИЈА*

## Еколошке техничке спецификације

Након дефинисања предмета набавке, наручиоци морају то изразити у смислу техничких спецификација које треба укључити у конкурсну документацију. Техничке спецификације играју двоструку улогу.

 Пре свега, представљају прилику за конкуренцију на тржишту тако да привредни субјекти, на основу информација, могу да одлуче да ли су заинтересовани за учешће у поступку јавне набавке. На тај начин техничке спецификације су кључне у одређивању нивоа будуће конкуренције.

 Друго, пружају мерљиве референтне вредности на основу којих се могу оцењивати понуде. Понуде које нису у складу са техничким спецификацијама се морају одбити, осим ако наручилац није изричито дозволио подношење понуде са варијантама. Техничке спецификације се морају односити на карактеристике одређеног посла, добра или услуге која се купује, а не на опште капацитете или квалитете привредног субјекта. Ако нису јасне и тачне, оне неизбежно доводе до неприхватљивих понуда у поступку јавне набавке.

Такође је важно да су техничке спецификације јасне, разумљиве свим привредним субјектима на исти начин и да наручилац може да провери усаглашеност са њима приликом стручне оцене понуда. Обавеза транспарентности подразумева да техничке спецификације морају бити јасно назначене у конкурсној документацији.

Техничке спецификације могу бити формулисане упућивањем на *европске, међународне или националне стандарде и/или у виду карактеристика или функционалних захтева.[[18]](#footnote-18)* Оне се такође могу односити на одговарајуће критеријуме који су дефинисани у *ознакама* (видети за детаље у наставку). Правила јавне набавке дозвољавају наручиоцима да формулишу техничке спецификације у смислу *еколошких карактеристика*. На пример, наручиоци могу захтевати да рачунар не троши више од одређене количине енергије на сат или да возило не емитује више од одређене количине загађивача. Наручиоци могу такође да одреде *производне процесе или методе за добра, услуге или радове* (видети доле).

##

## Стандарди и други техничко-референтни системи

Стандарди имају главну улогу у утицају на дизајн производа и процеса, а многи стандарди укључују еколошке карактеристике као што су материјал који се користи, трајност или потрошња енергије или воде. Упућивање на техничке стандарде, укључујући и такве еколошке карактеристике, може бити директно у техничким спецификацијама, чиме се помаже наручиоцима да дефинишу предмет на јасан начин. Под стандардима се подразумевају европски, међународни или национални стандарди и разни други технички референтни системи као један од начина којим се спецификације могу дефинисати.

Када се користи упућивање на стандард, оно мора бити пропраћено речима „или одговарајуће“.[[19]](#footnote-19) То значи да наручилац мора прихватити доказе о усаглашености са еквивалентним стандардом.[[20]](#footnote-20) Такви докази могу бити у облику извештаја о тестирању или сертификат од тела за оцењивање усаглашености. Понуђач такође може да се ослони на технички досије произвођача ако није у могућности да прибави доказе треће стране у року, ако немогућност није проузрокована његовим поступањем. У том случају, наручилац мора да утврди да ли постоји усаглашеност.

*Техничке спецификације не могу да упућују на посебну марку или извор или одређени процес који карактерише производе или услуге које пружа одређени привредни субјект или на жигове, патенте, врсте или одређено порекло или производњу, које би за последицу имало давање предности или елиминисање одређених привредних субјеката или одређених производа*. Изузетно, такво упућивање је дозвољено ако се предмет набавке не може довољно прецизно и разумљиво да опише, у складу са горе наведеним захтевима, при чему такво упућивање мора да буде праћено речима “или одговарајуће”.

##

## Спецификације у виду карактеристика или функционалних захтева

У складу са одредбама ЕУ, ЗЈН изричито дозвољава наручиоцима да примењују спецификације у виду карактеристика или функционалних захтева. Таква спецификација описује жељени резултат и исходе (на пример, у смислу квалитета, квантитета и поузданости) који се очекују, укључујући и начин на који ће се мерити. Не прописује улазне податке или метод рада за понуђача. Понуђач може слободно да предложи најприкладније решење за постигнуте жељене резултате и исходе.

Овакав приступ обично допушта више простора за иновације и у неким случајевима представља изазов тржишту у развоју нових техничких решења. Приликом постављања спецификација у виду карактеристика или функционалних захтева, наручилац треба пажљиво да размисли о томе како ће процењивати и упоређивати понуде на поштен и транспарентан начин. Он може да тражи од понуђача да наведе како ће се постићи жељени резултат и испунити ниво квалитета наведен у конкурсној документацији.

*Пример у наставку текста је дат у приручнику „Купујте зелено! Приручник о зеленим јавним набавкама“ (‘Buying green! A handbook on green public procurement’) Европске комисије, 3. издање, 2016. године)*

|  |
| --- |
| **Пример:**Ако наручилац жели да одржава зграду на одређеној температури, то може учинити постављањем врло детаљних спецификација за систем грејања.Алтернативно, може се рећи да зграда мора имати сталну унутрашњу температуру од 18-20°Ц, али оставља се понуђачима да предложе различита решења која дозвољавају усаглашеност са овим захтевом. Понуђачи би затим могли да се определе за иновативне системе грејања и вентилације који смањују зависност од фосилних горива. Наручиоци могу од њих да затраже да пруже техничке податке како би потврдили изводљивост предложених метода. Такође је важно да наручиоци размотре како ће у уговорне одредбе укључити детаљне услове понуде. |

##

## Одређивање материјала и производних метода

Од чега је производ направљен, како је произведен или како се услуга или рад обавља, може представљати значајан део његовог утицаја на животну средину. Према правилима јавне набавке, материјали и методе производње или пружања услуга могу се узети у обзир приликом дефинисања техничких спецификација, чак и ако оне нису саставни део материјалног садржаја онога што се купује,[[21]](#footnote-21)као што су, електрична енергија која се производи из обновљивих извора или храна произведена из органске пољопривреде. Међутим, пошто техничке спецификације треба да буду повезане са предметом набавке, наручиоци могу да укључе само оне захтеве који се односе на производњу добра, услуга или радова који се купују, а не на оне који се односе на општу праксу или политике привредног субјекта. Као и код свих захтева, наручилац мора да обезбеди да се општа начела забране дискриминације, једнаког третмана, транспарентности и пропорционалности поштују приликом одређивања материјала или производних метода.

Наручиоци имају право да захтевају да је производ који купују направљен од одређеног материјала или да садржи одређени проценат рециклираног или ремонтованог садржаја. Наручиоци такође могу да поставе захтеве у погледу ограничавања опасних супстанци у производу.

Типични приступ зелене набавке ограничава, на пример опасне супстанце у производима за чишћење и текстилу или захтева од понуђача да докажу да је дрво настало из одрживог извора. Да би се осигурало да се поштује општи принцип забране дискриминације, таква ограничења треба да се заснивају на објективној процени ризика. Ознаке и критеријуми за зелене јавне набавке који ће бити представљени у наставку су корисна референтна тачка, јер се заснивају на научним информацијама и процени животног циклуса материјала и супстанци које се налазе у предметним производима и услугама.

|  |
| --- |
| **Важно:**Одредбе дозвољавају наручиоцима да укључе захтеве у вези са процесима и методама производње или пружања услуга или извођења радова у техничким спецификацијама. Међутим, није дозвољено да се инсистира на одређеном производном процесу који је власнички или на неки други начин доступан само једном добављачу или добављачима у једној земљи или региону, осим ако такво упућивање није оправдано изузетним околностима предмета набавке и праћено речима „или одговарајуће“. |

Овде је од посебног значаја начело пропорционалности. Сходно томе, наручиоци треба да размотре да ли су услови које постављају у вези са производним процесима одговарајући за постизање еколошких циљева које покушавају да промовишу. Пажљива анализа животног циклуса добара, услуга или радова које купују помоћи ће наручиоцима да дођу до одговарајућих спецификација за производне процесе и методе. Процена животног циклуса (LCA) која је представљена у наставку омогућава анализу утицаја производа на животну средину. Она тако укључује прераду сировина, производњу и друге фазе производње до фазе употребе и одлагања.

##

## Примена варијанти

Варијанте су средство за увођење веће флексибилности у опису предмета набавке, што може довести до тога да привредни субјекти предложе еколошки прихватљивије решење. Варијанте омогућују понуђачима да поднесу алтернативно решење које задовољава одређене минималне захтеве које је утврдио наручилац.[[22]](#footnote-22)

*Пример у наставку текста је дат у приручнику „Купујте зелено! Приручник о зеленим јавним набавкама“ (‘Buying green! A handbook on green public procurement’) Европске комисије, 3. издање, 2016. године)*

|  |
| --- |
| **Пример:**Наручиоци могу да одреде возила са конвенционалним горивом (бензин или дизел), али и да допусте алтернативна, електрична или хибридна возила као варијанту. И понуде са варијантама и без варијанти се затим оцењују према истом скупу критеријума за доделу како би се утврдила економски најповољнија понуда.Ово може бити користан приступ ако наручиоци нису сигурни у вези са трошковима или другим утицајима алтернативног производа или услуге. На пример: хоће ли увођење виших стандарда изолације одгодити датум завршетка уговору о набавци радова?Варијанте морају бити повезане са предметом уговора, тј. не могу се односити на питања која нису повезана са куповином коју наручиоци планирају. |

Да би могли да дозволе или захтевају варијанте у поступку јавне набавке, наручиоци треба да:

* наведу у јавном позиву да ће варијанте бити дозвољене или се захтевају. У супротном подношење понуде са варијантама није дозвољено[[23]](#footnote-23)
* наведу минималне захтеве које варијанте треба да испуне. Могу се разматрати само варијанте које задовољавају минималне захтеве постављене од стране наручиоца[[24]](#footnote-24)
* наведу све посебне захтеве за подношење варијанти (нпр. да се варијанта може поднети само у комбинацији са основном понудом)
* одредити критеријуме за доделу уговора тако да се могу применити на варијанте које испуњавају те минималне захтеве, као и на понуде које нису са варијантама.[[25]](#footnote-25)

##

## Ознаке

„Ознаке“ су дефинисане у ЗЈН као сваки документ, сертификат или атест којим се потврђује да одређени производи, услуге или радови, процеси или поступци задовољавају одређене захтеве за ознаку.[[26]](#footnote-26) „Захтеви за ознаке“ су дефинисани као захтеви које треба да испуне добра, услуге или радови, процеси или поступци о којима је реч, како би добили одговарајућу ознаку.[[27]](#footnote-27)

|  |
| --- |
| **Напомена:**Ознаке се могу користити на различите начине у контексту техничких спецификација и то:1. ознаке помажу наручиоцима да израде техничке спецификације како би дефинисали карактеристике добара или услуга које купују
2. ознаке омогућују проверу усаглашености са овим карактеристикама. Прихватањем ознаке као једног од начина доказивања усаглашености са техничким спецификацијама путем провере од стране трећих страна, ознаке могу да допринесу да се уштеди време уз истовремено осигурање да се високи еколошки стандарди примењују у јавним набавкама.
 |

Објашњења о томе како се користе ознаке налазе се у ЗЈН.[[28]](#footnote-28) Сходно томе, када наручилац намерава да набави добра, услуге или радове са специфичним еколошким, социјалним или другим карактеристикама, може да захтева посебне ознаке као средство доказивања да добра, услуге или радови одговарају захтеваним карактеристикама. Ознаке се могу користити:

* 1. у техничким спецификацијама,
	2. у критеријумима за доделу уговора или
	3. у условима за извршење уговора.

|  |
| --- |
| **Важно:**Ознаке треба да испуњавају одређене услове и то: * захтеви за ознаку се могу односити само на критеријуме који су у вези са предметом набавке и који су одговарајући за дефинисање карактеристика предмета јавне набавке.
* захтеви за ознаку треба да се заснивају на објективно проверљивим и недискриминаторским критеријумима.
* ознаке треба да буду успостављене у отвореном и транспарентном поступку уз учешће свих интересних група, као што су државни органи, корисници услуга, социјални партнери, потрошачи, произвођачи, дистрибутери, невладине организације и слично.
* ознаке треба да буду доступне и свим заинтересованим лицима.
* захтеве за ознаку треба да одреди треће лице над којом привредни субјект који се пријавио за добијање ознаке не може да врши одлучујући утицај.

Ако је наручилац уверен да ознака испуњава све горе наведене услове, може је укључити као део својих техничких спецификација.Међутим, наручилац треба да прихвати и друге одговарајуће ознаке које имају еквивалентне захтеве, тј. оне показују да су испуњени исти објективни критеријуми. Ако понуђачи очигледно нису били у могућности да прибаве ознаку у одговарајућим роковима из разлога који се не могу приписати њима, наручилац мора да размотри други одговарајући начин доказивања, као што је техничка документација произвођача која доказује да су испуњени захтеви за одређену ознаку. |

Такође је могуће захтевати испуњавање само једног дела одговарајућих захтева за ознаке. Ако наручилац не захтева да добра, услуге или радови задовоље све захтеве за ознаку, треба да наведе захтеве за ознаку на које се то односи.

Одредбе разликују ознаке на којима су сви критеријуми у вези са предметом набавке и оних који садрже шире критеријуме, као што су, на пример, критеријуми повезани са општим праксама управљања. Наручилац може да користи ознаку која се, иако испуњава горе наведене услове, односи и на захтеве који нису повезани са предметом набавке.[[29]](#footnote-29) У таквом случају наручилац не би требало да се позива на ознаку као такву, већ да дефинише техничку спецификацију упућивањем на детаљне спецификације те ознаке, или, по потреби, делове исте, који су повезани са предметом набавке и одговарајући су за дефинисање карактеристика предмета набавке.

Доступне су многе еколошке ознаке које имају за циљ да помогну наручиоцима да идентификују одрживе производе или услуге. Из перспективе зелене набавке највредније су оне које се заснивају на објективним и транспарентним критеријумима и које додељује независна трећа страна. Ове ознаке могу да играју посебну улогу у развоју техничких спецификација и критеријума за доделе, као и у потврђивању усаглашености.

Постоје различите врсте ознака:

**Ознаке са више критеријума** су најчешћи тип еколошке ознаке и најчешће се користе у зеленој набавци. Ознаке са више критеријума заснивају се на научним информацијама о утицају производа или услуге на животну средину током његовог животног циклуса, од вађења сировина, производње и дистрибуције, фазе употребе и коначног одлагања. Они примењују бројне критеријуме који постављају стандард за одређену ознаку. За сваки покривени производ или групу услуга успостављени су различити критеријуми.

Примери ове врсте ознака су:

Еко знак Србије[[30]](#footnote-30) 

ЕУ еко-ознака (*EU Ecolabel*)[[31]](#footnote-31) 

Нордијски лабуд[[32]](#footnote-32)

Плави анђео[[33]](#footnote-33)

**Ознаке за појединачно издавање**, с друге стране, заснивају се на једном или више критеријума пролазности/неуспеха везаних за одређено питање, нпр. енергетску ефикасност. Ако производ испуњава те критеријуме, онда може приказати ознаку.

Примери ове врсте ознака су:

ЕУ ознака за органски производ (*EU Organic label*) 

ознака *Energy Star* за канцеларијску опрему 

**Ознаке специфичне за одређени сектор** – Ознаке специфичне за поједине секторе укључују схеме за сертификацију у шумарству којима управљају организације као што су:

FSC (Савет за управљање шумама)[[34]](#footnote-34)

PEFC (Програм за одобрење сертификације шума)[[35]](#footnote-35) 

**Ознаке за оцену производа** оцењују производе или услуге у складу са њиховим еколошким карактеристикама у односу на одређено питање, уместо да користе критеријуме за пролаз/неуспех. Примери укључују енергетску ознаку ЕУ која оцењује производе везане за енергију у складу с њиховом енергетском ефикасношћу.

Већина ознака које су у складу са ISO класификацијом типа I испуњавају ове услове, мада оне могу да садрже и критеријуме који нису специфични за производ или услугу која се купује, као што су општи захтеви за управљање. Да би се утврдило да ли је то случај, наручиоци треба да преиспитају све критеријуме на којима се налази ознака пре него што се позову на њих у својим документима. Већина их је бесплатно доступна на интернету.

Ако ознака садржи неке захтеве који су релевантни за одређени предмет набавке, али и друге који нису повезани с предметом, као што су они који се односе на опште праксе управљања, онда се наручиоци могу позвати само на специфичне критеријуме ознаке који су повезани са предметом и не захтевају саму ознаку. Другим речима, може се сматрати добром праксом да се увек позове на критеријуме на којима се заснива ознака, како би се осигурало да су сви релевантни и да ће бити јасни свим понуђачима.

|  |
| --- |
| **Пример - Пресуда од 10. маја 2012. у предмету Ц – 368/10 *Комисија против Холандије***О употреби ознака расправљало се у једном од случајева које је разматрао Суд правде.Предмет Ц-368/10 се односио на доделу уговора од стране холандске покрајине Северне Холандије занабавку и управљање аутоматским апаратима за чај и кафу.Наручилац је у својој конкурсној документацији навео одређене социјалне и еколошке ознаке за набавку апарата за чај и кафу. Конкретно, наручилац је одредио као услов за учешће коришћење органског чаја и кафе по принципима поштене трговине (*fair-trade*) са посебним ознакама (ЕКО ознака и ознака MAX HAVELAAR). Такође је навео да, ако је могуће, остали састојци који се користе треба да буду у складу са овим ознакама и одредио је бодове у шеми евалуације да би се одразила та преференција. У каснијим објашњењима наручилац је потврдио да су еквиваленти наведеним ознакама такође прихватљиви.На основу чињеница у предмету, Суд је утврдио да је наручилац поставио критеријум за доделу, који се састојао од захтева да састојци који се испоручују носе ознаке ЕКО и MAX HAVELAAR.Суд је сматрао да критеријуми за доделу могу, у принципу, бити не само економски, већ и квалитативни.Квалитативни критеријуми за доделу могу укључивати карактеристике животне средине, као и *„критеријуме засноване на аспектима социјалне природе, који се могу односити на особе које користе или примају радове, добра или услуге које су предмет уговора, али и друга лица.“*Суд је потврдио да критеријуми за доделу уговора морају бити повезани са предметом уговора, објективни и да су у складу са начелима једнаког третмана и транспарентности.Имајући у виду те принципе, Суд правде је размотрио карактеристике на којима се заснивају ознаке које се наводе у предмету и закључио да су то еколошке и социјалне карактеристике и као такве су дозвољени критеријуми. Они нису морали бити саставни део производа и односили су се на састојке који се испоручују, тако да су чинили део предмета уговора.Међутим, Суд је закључио да позивање само на ознаке није било законито према Директиви ЕУ, јер су прекршена начела једнаког третмана, забране дискриминације и транспарентности. То је зато што, у складу са тим начелима, сви услови и детаљна правила поступка набавке треба да буду састављени у јавном позиву или конкурсној документацији на начин који је јасан, прецизан и недвосмислен, тако да, прво, сви обавештени понуђачи остварују редовну заштиту могу да схвате њихов тачан значај и да их тумаче на исти начин, а друго, наручилац је у могућности да утврди да ли су понуђене понуде задовољиле критеријуме. Према мишљењу Суда, ни сами критеријуми, ни подаци који показују да су испуњени, нису испунили овај захтев.*Еко ознака: Приватна ознака за производе састављене од најмање 95% састојака из органских производних метода.**MAX HAVELAAR - Приватна ознака поштене трговине („fair-trade“) која потврђује да су предметни производи купљени по поштеним ценама и под поштеним условима од малих произвођача у земљама у развоју.* |

##

## Провера усаглашености са техничким спецификацијама

Наручиоци треба да обрате посебну пажњу на питање провере усаглашености са техничким спецификацијама. Конкретно, наручиоци треба да унапред одреде у конкурсној документацији врсте доказа о усаглашености које понуђачи могу да поднесу. То се често чини давањем индикативне листе и наводећи да ће бити прихваћени и други еквивалентни докази.

Еколошки захтеви су често сложени и процена усаглашености у неким случајевима захтева техничку стручност. Међутим, за многе еколошке спецификације постоје начини за доказивање усаглашености који не захтевају допринос техничких стручњака. Примера ради:

* као полазну тачку, наручилац треба да се позове на релевантно законодавство којег се морају придржавати сви привредни субјекти;
* ознаке се могу користити за проверу усаглашености са додатним еколошким захтевима на горе наведени начин;
* ако је потребно, може се захтевати извештај о тестирању или сертификат издат од тела за оцењивање усаглашености, под условом да наручилац прихвати и сертификате које су издала одговарајућа тела за оцењивање усаглашености. Ово је један од начина да се провери да производ задовољава одређену спецификацију или ниво карактеристика. Наручиоци морају да размотре технички досије произвођача или друго доказно средство ако понуђач нема могућност прибављања извештаја о тестирању или сертификата у одговарајућим роковима из разлога који се не могу приписати понуђачу.

# *ИЗБОР ПРИВРЕДНИХ СУБЈЕКАТА*

##

## Увод

У овом делу су наведена правила ЗЈН која се односе на квалитативни избор привредних субјеката које наручилац сматра способним за извршење уговора. Прописана правила састоје се од три различите врсте и то:

1. Прва група правила односи се на основе који оправдавају искључење понуђача или кандидата из учешћа у поступку јавне набавке.[[36]](#footnote-36) Они се односе на ситуације као што су осуђујућа пресуда за одређена кривична дела, неплаћање пореза или социјалних доприноса итд. Наручилац такође треба да искључи привредне субјекте за које је утврђено да крше прописе у области заштите животне средине.[[37]](#footnote-37)
2. Друга група обухвата критеријуме који се односе на испуњеност услова за обављање професионалне делатности, финансијски и економски капацитет, као и технички и стручни капацитет привредних субјеката да изврше одређени уговор. Приликом оцењивања способности за извршење уговора, наручиоци могу да узму у обзир специфично искуство и стручност у вези са еколошким аспектима који су релевантни за предмет уговора. Примера ради, наручиоци у конкурсној документацији могу тражити доказ о могућности привредних субјеката да примене мере за управљање заштитом животне средине и ланцем снадбевања приликом извршења уговора.
3. Трећа група, релевантна за вишефазне поступке јавне набавке,[[38]](#footnote-38) односи се на правила и критеријуме који се примењују за смањење броја способних кандидата.

##

## Основи за искључење

Основи за искључење се односе на околности у којима наручиоци морају или могу искључити привредног субјекта из поступка јавне набавке.[[39]](#footnote-39) У одређеним случајевима, искључење привредног субјекта је обавезно,[[40]](#footnote-40) док је у другим ситуацијама искључење опционо, односно наручилац може искључити привредног субјекта под условом да је у конкурсној документацији предвиђен тај основ за искључење.[[41]](#footnote-41)

Са становишта зелених набавки, најважнији основи за искључење привредног субјекта су:

* повреда обавеза (у претходне две године пре истека рока за подношење понуда или пријава) у области заштите животне средине, укључујући обавезе у складу са одредбама међународних конвенција које су наведене у Прилогу 8. ЗЈН[[42]](#footnote-42)
* тежак облик непрофесионалног поступања који доводи у питање интегритет привредног субјекта (у претходне две године пре истека рока за подношење понуда или пријава)[[43]](#footnote-43)
* неиспуњавање обавеза из раније закључених уговора о јавној набавци који су довели до раскида уговора, наплате средства обезбеђења, накнаде штете или сличних санкција (у претходне три године пре истека рока за подношење понуда или пријава)[[44]](#footnote-44)
* подношење неистинитих података потребних за проверу одсуства основа за искључење или критеријума за избор привредног субјекта или ситуација када привредни субјект није био у стању да достави доказе о испуњености критеријума за квалитативни избор (у претходне три године пре истека рока за подношење понуда или пријава).[[45]](#footnote-45)

Наручиоци могу да искључе привредног субјекта ако могу доказати било којим прикладним средствима да је повредио важеће обавезе у области заштите животне средине не само према националном закону, већ и међународном. ЗЈН дозвољава искључење због повреде ограниченог списка међународних конвенција о заштити животне средине, и то:

* Бечке конвенције о заштити озонског омотача и њеног Монтреалског протокола о супстанцијама које оштећују озонски омотач;
* Базелске конвенције о контроли прекограничног кретања опасних отпада и њиховом одлагању;
* Стокхолмске конвенције о дуготрајним органским загађујућим супстанцама;
* Ротердамске конвенције о поступку давања сагласности на основу претходног обавештења за одређене опасне хемикалије и пестициде у међународној трговини (Конвенција PIC).

*Пример у наставку текста је дат у приручнику „Купујте зелено! Приручник о зеленим јавним набавкама“ (‘Buying green! A handbook on green public procurement’) Европске комисије, 3. издање, 2016. године)*

|  |
| --- |
| **Пример:**Предузеће за одлагање отпада које је противзаконито одлагало отпад наручилац је дужан искључити из поступка јавне набавке за услуге сакупљања отпада. Међутим, привредном субјекту такође мора бити пружена прилика да докаже своју поузданост без обзира на постојање основа за искључење.[[46]](#footnote-46) Да би се то постигло, привредни субјект мора доказати да је:* платио или се обавезао да плати накнаду у погледу било које штете изазване кривичним делом или непрофесионалним поступањем и
* у потпуности разјаснио чињенице и околности активно сарађујући са истражним органима и
* предузео конкретне техничке, организационе и кадровске мере које су примерене за спречавање даљих кривичних дела или непрофесионалног поступања

На наручиоцу је да процени мере предузете од стране конкретног привредног субјекта и да утврди да ли су оне примерене да му омогуће учешће у поступку, наводећи разлоге за прихватање или неприхватање мера.[[47]](#footnote-47) |

## Критеријуми за избор привредног субјекта

Критеријуми за избор процењују способност привредног субјекта да изврши уговор. У отвореном поступку, на основу испуњености критеријума за избор, наручилац одлучује да ли је привредни субјект способан да изврши уговор или не. У вишефазним поступцима, о којима је већ било речи у овом документу, они чине део прве фазе квалификације, а наручилац може да ограничи број кандидата којима је призната квалификација које ће позвати да поднесу понуде. ЗЈН даје исцрпан списак критеријума који се могу применити за избор привредних субјекта[[48]](#footnote-48) и врсте доказа који се од њих могу тражити.[[49]](#footnote-49)

Са становишта зелених набавки, најрелевантнији критеријуми за избор који се односе на технички и стручни капацитет привредних субјеката су:

* Људски и технички ресурси;
* Искуство и референце;
* Образовне и стручне квалификације особља (ако се не оцењују у оквиру критеријума за доделу уговора);
* Системи и шеме за управљање животном средином (нпр. EMAS, ISO 14001);
* Системи за управљање ланцем снабдевања/системи за праћење;
* Узорци производа;
* Сертификати о оцењивању усаглашености.

|  |
| --- |
| **Важно:**Најважнији захтев у односу на све критеријуме за избор је да они морају да буду *у логичкој вези са предметом набавке и сразмерни предмету набавке*. То значи да наручиоци треба да прилагоде свој приступ специфичним захтевима конкретног предмета набавке, укључујући његову вредност и ниво ризика за животну средину. На пример, распон еколошких критеријума за избор који се примењују за уговор о јавној набавци радова ће обично бити већи него за уговор о јавној набавци добара, осим ако добра представљају посебан ризик за животну средину, нпр. односе се на хемикалије или горива која се морају безбедно чувати. |

## Еколошко-технички капацитет

Испуњавање захтева зелене набавке може бити сложен задатак, као у случају када се захтеви односе на пројектовање и изградњу енергетски ефикасних зграда или пружање услуге штампања која смањује отпад. Да би се утврдило да привредни субјекти имају капацитет да испуне такве захтеве, има смисла проверити њихово претходно искуство и људске и техничке ресурсе који су им на располагању. Технички капацитети заштите животне средине могу укључивати техничку компетенцију за минимизирање стварања отпада, избегавање изливања/цурења загађивача, смањење потрошње горива или минимизирање поремећаја природних станишта.

У практичном смислу, то се обично односи на питања као што су:

* да ли понуђач (кандидат) има претходно искуство у извршењу уговора на одржив начин?
* да ли понуђач (кандидат) запошљава или на други начин радно ангажује особље са потребним образовним и стручним квалификацијама и искуством да се бави еколошким елементима уговора?
* да ли понуђач (кандидат) поседује или има приступ потребној техничкој опреми која се односе на заштиту животне средине?
* да ли понуђач (кандидат) има средства за обезбеђивање квалитета еколошких аспеката уговора (нпр. приступ релевантним техничким телима и мерама)?

Користан инструмент за интеграцију еколошких критеријума је списак уговора који су извршени у прошлости. Наручиоци могу да користе овај критеријум за проверу претходног искуства привредног субјекта у извршењу уговора са сличним еколошким захтевима и (само за уговоре о јавној набавци радова) потврде о задовољавајућем извођењу и исходу најважнијих радова. При томе би требало да јасно одреде који тип информација се сматра релевантним и како ће се оцењивати. ЗЈН одређује максимални референтни период од пет година за уговоре о јавној набавци радова и три за уговоре о јавној набавци добара или услуга, осим ако је потребан дужи период да се осигура адекватан ниво конкуренције. Ови периоди се одређују у односу на рок за подношење понуда.

Образовне и стручне квалификације особља и њихово искуство такође могу бити релевантни за зелену набавку.

*Пример у наставку текста је дат у приручнику „Купујте зелено! Приручник о зеленим јавним набавкама“ (‘Buying green! A handbook on green public procurement’) Европске комисије, 3. издање, 2016. године)*

|  |
| --- |
| **Пример:**Ако наручилац додељује уговоре за јавну набавку услуга друмског превоза, можда жели да провери да ли су возачи обучени за еколошку вожњу како би се смањила потрошња горива и емисија.Особље које ради на уговору о послужењу хране мораће имати квалификације које се односе на правилно руковање храном, како би се осигурала сигурност и ограничио отпад хране. |

|  |
| --- |
| **Напомена:**Наручиоци би требало да узму у обзир да је можда боље решење да процењују неке аспекте животне средине као део критеријума за доделу. Ако је тако, ти аспекти не би требало да буду део критеријума за избор привредног субјекта. У фази доделе уговора, наручилац има већу флексибилност у погледу начина на који дефинише критеријуме и врсте доказа које траже. |

##

## Системи управљања животном средином

Свака организација (јавна или приватна) која жели да побољша свој укупни учинак на животну средину може одлучити да успостави систем управљања животном средином. Применом стандарда управљања животном средином бави се члан 127. ЗЈН.

## Системи управљања животном средином

Системи управљања животном средином су инструменти везани за организацију, чији је циљ побољшање укупних еколошких карактеристика организације.

Они омогућавају организацијама да имају јасну слику о својим утицајима на животну средину, да им помогну да постану свесни значајних утицаја и да њима добро управљају, у смислу сталног побољшања њихових еколошких карактеристика.

Релевантна подручја за побољшање могу бити коришћење природних ресурса, као што су вода и енергија; обука запослених; коришћење еколошки прихватљивих метода производње и куповина зеленијег канцеларијског материјала.

Организација која успоставља систем управљања животном средином може захтевати сертификацију у оквиру једног од два главна система управљања животном средином који се користе у ЕУ:

1. „ Систем управљања заштитом животне средине и провере “ (EMAS), или
2. европски/међународни стандард за системе управљања животном средином (EN/ISO 14001).

EMAS шему првенствено користе организације са локацијом у Европској унији или у Европском економском простору, мада се могу користити и од стране организација и локација које се налазе негде другде (али се увек проверава под контролом Европског тела за акредитацију).

ISO шема је отворена за организације широм света.

Широм света постоји око 250.000 ISO 14001 сертификованих организација и преко 4.000 организација и 7.500 локација регистрованих у оквиру EMAS-а. EMAS сертификација обухвата захтеве EN/ISO 14001, али укључује додатне елементе као што су верификована усаглашеност са законодавством у области заштите животне средине, посвећеност сталном побољшању карактеристика заштите животне средине, укључивање запослених и обавезна јавна комуникација годишњег учинка (изјава о заштити животне средине) коју је потврдило тело за верификацију. Овај последњи елемент разликује EMAS од других система јер пружа јавни и транспарентан поглед на еколошке карактеристике регистроване организације.

Наручиоци могу да захтевају потврде усуглашености привредног субјекта са системима или стандардима за управљање животном средином за било који уговор, под условом да је он сразмеран и повезан са предметом набавке. Еквивалентне потврде морају бити прихваћене, а други облици доказа (као што је интерни систем) морају се узети у обзир када субјект очигледно нема приступ потврдама треће стране или не може да је прибави у одговарјућем року из разлога који не могу приписати њему.

Употреба EMAS-а није ограничена на пружање доказа о техничком капацитету за спровођење мера управљања животном средином. Ако наручилац постави друге еколошке критеријуме за избор (на пример захтеве који се односе на техничку опрему или обуку), EMAS би, ако садржи релевантне информације о тим захтевима, могао послужити као средство доказивања капацитета.

Важно је погледати стварне елементе техничких капацитета обухваћених EMAS-ом који су релевантни за предмет набавке, а не само присуство потврде независног тела. Приликом постављања захтева за примену мера управљања животном средином треба имати на уму принцип пропорционалности. Наиме, уговор мале вредности и слабог утицаја можда неће бити одговарајући за постављање таквих захтева.

##

## Мере управљања ланцем снабдевања

Сви утицаји на животну средину настају не само у испоруци крајњег производа или услуге, већ и пре тога у ланцу снабдевања. На пример, ИТ опрема обично има компоненте које потичу из многих делова света, укључујући метале и друге супстанце које представљају велики ризик за штетни утицај на околину приликом њиховог вађења и прераде.

За овакве врсте уговора, има смисла за наручиоце да гледају даље од примарног или првог извођача, како би се осигурало да ће захтеви заштите животне средине бити испуњени. Један од начина да се то уради је укључивање посебних уговорних одредби које се односе на подизвођаче.

У фази избора наручиоци могу да затраже следеће информације:

* податак о делу уговора који привредни субјект намерава да подуговори и
* податке о систему управљања ланцем снабдевања и системима праћења које ће привредни субјект бити у могућности да користи приликом извршења уговора.

Оба ова захтева могу помоћи да се утврди како ће се утицајима на животну средину управљати у контексту одређеног уговора, као и да се изаберу субјекти са снажним системима.

##

## Узорци производа, провере и оцењивање усаглашености

Ако уговор укључује испоруку производа или материјала, наручилац може да затражи, у фази избора привредног субјекта узорак (или опис или фотографију). Такође се могу захтевати сертификати о усаглашености или квалитету. То може бити од користи у провери да производи задовољавају одређене специфичне еколошке захтеве за набавку, на пример у смислу трајности или потрошње енергије.

Додатна опција доступна наручиоцима је да изврше контролу производних или техничких капацитета привредног субјекта, као и њихових средстава за проучавање и истраживање и мера за контролу квалитета. То се може урадити ако су производи или услуге које се испоручују сложени или, изузетно, неопходни за одређену сврху.

Контролу могу извршити само наручиоци или овлашћено тело у држави у којој је привредни субјект основан.

**Начин доказивања**

 ЗЈН, следећи захтеве ЕУ Директива, садржи одредбе о начину доказивања критеријума за квалитативни избор провредног субјекта. Оно што је најважније, наручиоци су дужни да прихвате, као прелиминарни доказ, Изјаву о испуњености критеријума за квалитативни избор привредног субјекта (у даљем тексту: Изјава).[[50]](#footnote-50) Ова Изјава је српски еквивалент Европском јединственом документу о набавци који је прописан Директивом о набавкама за 2014. годину.[[51]](#footnote-51) Изјаву треба доставити на стандардном обрасцу, а изјавом привредни субјект потврђује да:

1. не постоје основи за искључење привредног субјекта;
2. испуњава захтеване критеријуме за избор привредног субјекта;
3. испуњава правила или критеријуме одређене за смањење броја квалификованих кандидата, када се такви примењују у датом поступку.

 У Изјави, привредни субјекти треба да наведу издаваоце доказа о испуњавању критеријума за квалитативни избор и да ће бити у могућности да поднесу такве доказе на захтев наручиоца и без одлагања.

 Привредни субјекти могу да наведу у Изјави и податке као што су интернет адреса базе података, све потребне идентификационе податке и изјаву о пристанку, на основу којих се могу да се прибаве докази о испуњености критеријума за квалитативни избор или се може извршити увид. Привредни субјект може поново да користе своју Изјаву која је већ коришћена у претходним поступцима јавних набавки, под условом да потврди да су подаци садржани у њима и даље исправни. Стандардни образац Изјаве је утврдила Канцеларија за јавне набавке, у складу са Европским јединственим документом о набавци коју је утврдила Европска комисија.

 Пре доношења одлуке у поступку јавне набавке, наручилац треба да захтева од понуђача који је поднео економски најповољнију понуду да достави доказе о испуњености критеријума за квалитативни избор привредног субјекта, у форми неоверених копија, у примереном року не краћем од пет радних дана.[[52]](#footnote-52)

 Наручилац није обавезан да тако поступа у случају јавне набавке чија је процењена вредност једнака или нижа од 5.000.000,00 динара.[[53]](#footnote-53) Наручилац не мора да захтева од понуђача и кандидата да доставе доказе о испуњавању критеријума за квалитативни избор, ако:

1. на основу података наведених у Изјави може да прибави доказе, односно изврши увид у доказе о испуњености критеријума
2. наручилац већ поседује важеће релевантне доказе.[[54]](#footnote-54)

Без обзира на процењену вредност јавне набавке, наручилац може да затражи од понуђача и кандидата да доставе све или део доказа о испуњености критеријума за квалитативни избор ради провере података наведених у Изјави, ако је то потребно за правилно спровођење поступка.[[55]](#footnote-55)

**Групе привредних субјеката и зелени уговори**

 Привредни субјекти који се пријављују за учешће у поступцима јавних набавки и доделу уговора могу одлучити да удруже специјалистичку експертизу за решавање зелених захтева. На пример, привредни субјект за управљање објектима може да ради са саветником за заштиту животне средине како би управљао зградама на одрживији начин. У овом случају, технички капацитети и искуства оба привредна субјекта треба да се процене у фази избора.

|  |
| --- |
| **Важно:**Приликом оцењивања техничких капацитета субјекта, наручилац треба да има на уму да привредни субјекти увек могу користити капацитете других субјеката, без обзира на правну природу њиховог међусобног односа.То значи, на пример, да ако два или више привредних субјеката желе заједнички да поднесу понуду, без обзира да ли су формирале формални конзорцијум или имају било какве правне везе, наручиоци би требало да узму у обзир њихов заједнички капацитет.У овом случају потребно је да је привредни субјект способан да докаже наручиоцу да ће имати на располагању потребне ресурсе другог субјекта за извршење уговора, на пример прихватањем обавезе других субјеката.Када се ослања на капацитет другог субјекта, привредни субјект такође мора доказати и да не постоје основи за искључење код другог субјекта и да испуњава релевантне критеријуме за избор који се примењују у поступку јавне набавке. |

Ако понуду (или пријаву) подноси група привредних субјеката, треба да се достави засебна Изјава сваког члана групе привредних субјеката која садржи горе наведене податке за релевантне капацитете члана групе. Ако привредни субјект намерава да део уговора повери подизвођачу или да користи капацитете других субјеката, такође треба да обезбеди посебну Изјаву која садржи горе наведене податке за релевантне капацитете подизвођача или другог субјекта које намерава да користи.

#

# *ДОДЕЛА УГОВОРА*

##

## Критеријуми за доделу уговора

У фази доделе уговора у поступцима јавних набавки, наручиоци оцењују понуде и упоређују трошкове различитих понуда. Када оцењују понуде, треба да се придржавају одређених критеријума за доделу, који су унапред објављени, да би одлучили која је понуда најбоља.

Пратећи правила ЕУ, а према одредбама ЗЈН, сви уговори се додељују економски најповољнијој понуди.[[56]](#footnote-56) Економски најповољнија понуда треба да се одреди на основу једног од следећих критеријума:

1. цене или
2. трошкова применом приступа трошковне ефикасности, као што је трошак животног циклуса или
3. однос цене и квалитета, односно трошка и квалитета који се оцењује на основу критеријума, укључујући квалитативне, еколошке и/или социјалне аспекте.

Трошкови или цена морају да чине део оцене у било којем поступку и могу се израчунати на основу трошкова животног циклуса као што је објашњено у наставку. Осим трошкова, широк спектар фактора може да утиче на вредност понуде са становишта наручиоца, а то укључује и аспекте заштите животне средине. Неопходно је да критеријуми за доделу (као и критеријуми за избор, техничке спецификације и одредбе о извршењу уговора) буду повезани са предметом уговора.[[57]](#footnote-57)

Сматра се да су критеријуми за доделу повезани са предметом уговора ако се они односе на радове, добра или услуге који су предмет тог уговора у сваком погледу и у било којој фази њиховог животног циклуса, укључујући факторе који се односе на:

* 1. одређени процес производње, извођење радова, испоруку добара или пружања услуга односно трговање њима, или
	2. одређени процес неке друге фазе њиховог животног циклуса.[[58]](#footnote-58)

Ови фактори не морају да чине део „материјалног садржаја“ онога што се купује, тј. не морају бити видљиви или приметни у финалном производу или услузи. То значи да, као и код техничких спецификација, критеријуми за доделу уговора могу да се односе на питања одрживости као што су обновљива енергија или органска производња или на емисије гасова стаклене баште повезане са одређеним производом или услугом.

Одабир између понуђених врста критеријума је у начелу препуштен дискрецији наручилаца, осим неколико изузетака.

Први изузетак представљају одређене врсте поступака јавних набавки кад наручиоци немају права избора врсте критеријума за доделу уговора, већ морају изабрати врсту која је прописана одредбама ЗЈН. Наиме, у конкурентном дијалогу[[59]](#footnote-59) и партнерству за иновације[[60]](#footnote-60), наручиоци морају применити критеријум за доделу уговора који се заснива на основу цене и квалитета.

Други изузетак, који је у примени од 1. јануара 2024. године, односи се немогућност примене критеријума за доделу уговора који је заснован само на цени у поступцима јавних набавки за тачно одређене предмете јавних набавки. Ради се о следећим услугама и то: услуге развоја рачунарског програма, архитектонске услуге, инжењерске услуге, услуге превођења и саветодавне услуге. У поступцима за ове јавне набавке наручилац може критеријум за доделу уговора да заснива на односу цене и квалитета или на трошковима применом приступа трошковне ефикасности.

Ако се наручилац одлучи за примену критеријума који се заснива на односу цене и квалитета, избор најбоље понуде заснива се на комбинацији фактора које одабере наручилац. ЗЈН предвиђа непотпуну листу таквих фактора. Међу тим факторима су и они који се односе на зелену набавку: еколошке предности и заштиту животне средине, као и енергетска ефикасност.

|  |
| --- |
| **Напомена:**Главна разлика између техничких спецификација и критеријума за доделу уговора је у томе што се техничке спецификације процењују на основу пролазности/неуспеха, док су критеријуми за доделу пондерисани и бодовани тако да се понуђачима који нуде боље еколошке карактеристике може дати више бодова.Неколико разматрања треба узети у обзир приликом оцењивања да ли карактеристика животне средине треба да буде минимални захтев (спецификација) процењен на основу теста пролазности/неуспеха или преференције (критеријум за доделу) који се користи за избор, између прихватљивих понуда, најбоље из перспективе наручиоца.Примена еколошких критеријума за доделу уговора може имати смисла, на пример, ако наручилац није сигуран у цену и/или тржишну доступност производа, радова или услуга који испуњавају одређене еколошке циљеве. Укључујући ове факторе у критеријуме за доделу, наручилац је у стању да их вреднује са другим факторима, укључујући трошкове.Наручилац може такође да одреди минимални ниво учинка у техничким спецификацијама, а затим додели додатне бодове за још боље карактеристике у фази оцене понуда. Овај приступ успешно користе бројни наручиоци како би задржали флексибилност при реализацији зелених јавних набавки. |

ЗЈН наводи и нека основна правила у вези са применом критеријума за доделу уговора, који одражавају директиве ЕУ о јавним набавкама и захтеве наведене у пресудама које је донео Суд правде.

*Критеријуми за доделу уговора никада не смеју да дају неограничену слободу избора наручиоцима.*

То значи да критеријуми морају пружити објективни основ за разликовање понуда и бити адекватно специфични. Према судској пракси Суда правде, критеријуми за доделу морају бити формулисани на такав начин да дозвољавају свим „разумно добро обавештеним и уобичајено ревносним понуђачима“ да их тумаче на исти начин.

*Критеријуми за доделу уговора морају бити формулисани на начин који ће омогућити накнадну објективну проверу и оцену понуда.*

Ако се критеријуми за доделу односе на факторе које наручилац не може проверити, биће тешко доказати да су они примењени објективно. То значи да би наручиоци требало унапред да размотре које податке и доказе понуђачи могу доставити за сваки критеријум за доделу и како ће наручилац те податке и доказе оцењивати.

|  |
| --- |
| Пример:Предмет Ц-513/99 („Concordia Bus“) односио се на примену еколошких критеријума за одабир најбоље понуде.Град Хелсинки организовао је тендер за набавку десетак аутобуса. Према конкурсној документацији, уговор је требало да буде додељен добављачу чија би понуда била економски најповољнија за град. Понуде су се оцењивале на основу три критеријума:1. укупна цена аутобуса,
2. квалитет возног парка и
3. програм за квалитет и животну средину субјекта.

Што се тиче другог критеријума, понуђач може добити додатне бодове на основу различитих подкритеријума, између осталог за употребу аутобуса са емисијом азотних оксида испод одређене границе и са спољном буком испод одређеног нивоа. Један од учесника у поступку (Concordia Bus) поднео је захтев за обуставу одлуке о додели уговора на основу тога што је само један учесник у поступку могао понудити аутобусе који испуњавају те услове.Фински суд који је разматрао тужбу одлучио је да Суду правде упути низ питања. У основи је питао да ли је употреба релевантних еколошких критеријума прихватљива на основу релевантних директива ЕУ о јавним набавкама.Суд правде је приметио, пре свега, да према директивама ЕУ, ако се уговор додељује на основу економски најповољније понуде, наручилац може узети у обзир различите факторе повезане са предметом набавке, за пример цена, квалитет, естетске и функционалне карактеристике, техничка помоћ итд. Диспозитив директиве сугерише да је списак тих фактора отворен. Према Суду правде директиве се не могу тумачити на такав начин да сви фактори узети у обзир морају бити строго економски.Суд правде је закључио да право ЕУ не забрањује примену еколошких критеријума. Међутим, одређени услови морају бити испуњени и то:* сви критеријуми који се примењују морају бити повезани са предметом јавне набавке
* они се морају применити у складу са процедуралним захтевима директива, посебно у погледу транспарентности – сви критеријуми морају бити наведени у јавном позиву или конкурсној документацији
* морају бити у складу са основним начелима, посебно забраном дискриминације, и на крају
* наручилац не може имати неограничену слободу избора.

Имајући у виду да је, пре процене понуде, град Хелсинки навео и објавио систем за доделу додатних бодова за ниже нивое буке и емисије азотних оксида, Суд је утврдио да су захтеви наручиоца адекватно одређени и објективни. |

|  |
| --- |
| **Пример:**Питање дискриминације у примени критеријума за доделу је истакнуто у горе наведеном случају „Concordia Bus“.Један од аргумената Concordia Bus -а био је да су критеријуми које је поставио град Хелсинки (у вези са нивоом емисије азотних оксида) били дискриминаторски јер је само један од учесника поступка могао да задовољи захтеве наручиоца.Аутобуска компанија Хелсинкија КЛ била је једини учесник у поступку која има возила на природни гас која су могла да добију додатне бодове по овом критеријуму.Суд правде је пресудио да чињеница да се додатни бодови у оквиру једног од критеријума за доделу уговора могу постићи само од стране једне компаније, само по себи није учинило овај критеријум дискриминаторским.Приликом утврђивања да ли је критеријум за доделу уговора дискриминаторски, морају се узети у обзир све чињенице случаја.Суд је одлучио да у том случају није дошло до кршења начела једнаког третмана, јер је, поред критеријума које је само један понуђач могао да испуни, наручилац применио и друге критеријуме за доделу. Тако да је било могуће да компаније које не испуњавају критеријум за емисију још увек добију уговор. |

*Недискриминаторски карактер критеријума за доделу.*

Критеријуми за доделу уговора треба да обезбеде могућност ефективне конкуренције. Еколошки критеријуми за доделу уговора не би требало да буду формулисани на начин који би вештачки затворио тржиште. Будући да је један од циљева критеријума за доделу да се подстакне тржиште да развије и испоручи еколошки пожељнија решења, увек би требало бити могуће за различите привредне субјекте да добију бодове по таквим критеријима. Добар начин да се то осигура јесте да се са потенцијалним понуђачима у контексту консултација са тржиштем пре набавке расправља о еколошким критеријума за доделу.

*Присуство или одсуство везе са предметом јавне набавке.*

У случају „Concordia Bus“, Суд правде је одлучио да су критеријуми за доделу у вези са нивоом емисије азотних оксида и нивоом буке за аутобусе који ће се користити за комунални транспорт испунили захтев везе са предметом јавне набавке. У вези с тим питањем Суд правде је разматрао и други случај.

|  |
| --- |
| **Пример – пресуда суда од 4. децембра у предмету C – 448/01:**У предмету „Wienstrom“ конкурсна документација захтевала је да понуђачи испоручују електричну енергију из обновљивих извора. Понуђачи су били дужни да докажу да су располагали или да ће располагати минималном количином електричне енергије на годишњем нивоу из обновљивих извора енергије који је еквивалентан процењеној годишњој потрошњи канцеларија Републике Аустрије. Поред тога, био је одређен и критеријум за доделу, са вредновањем од 45%, са бодовима који би се додељивали на основу количине вишка електричне енергије из обновљивих извора које понуђач може да испоручи у односу на процењене захтеве Републике Аустрије. Суд правде нашао је да решења која примењује наручилац нису у складу са захтевима ЕУ.Суд правде је закључио да:* је прихватљиво применити еколошки критеријум приликом доделе уговора, чак и ако предметни критеријум не даје непосредну корист наручиоцу
* надаље, могуће је дати значајно вредновање таквим критеријумима
* такође је јасно да је могуће утврдити критеријум за доделу који се односи на начин производње производа, ако је релевантан за уговор
* међутим, да би критеријум био прихватљив, он би требао бити изричито повезан са предметом јавне набавке и требало би да се може проверити, што подразумева да би наручилац требало да захтева, путем сертификата, на пример, елементе који му омогућавају да провери податке које су доставили понуђачи у вези са овим критеријумом
* није дозвољено да се користи критеријум за доделу који се заснива на укупној количини електричне енергије из обновљивих извора која се може осигурати у износу који је већи од износа који се тражи према уговору, јер такав захтев није повезан са предметом овог уговора и доводи до неоправдане дискриминације понуђача који су у потпуности у стању да испуне захтеве уговора.

Закључујући, предмет „Wienstrom“ утврдио је два важна елемента за примену еколошких критеријума:1. критеријуми морају бити пропраћени захтевима који омогућавају наручиоцу да провери податке које су дали понуђачи да би се оценило у којој мери понуде испуњавају критеријуме за доделу уговора у вези заштите животне средине
2. критеријуми за доделу уговора морају бити повезани изричито са предметом тог уговора, а не са општом способношћу привредног субјекта. Није искључено, међутим, да се такав капацитет испитује приликом фазе поступка јавне набавке која се односи на критеријуме за избор привредних субјеката.
 |

##

## Транспарентност критеријума за доделу уговора

Правила јавних набавки захтевају да се критеријуми за доделу уговора унапред објаве и да се њихов релативни значај у пондерима утврди у документацији о набавци. Сходно томе, наручиоци морају навести у документацији о набавци:

* критеријуме које ће применити за идентификацију економски најповољније понуде и
* релативни значај у пондерима за сваки критеријум за доделу уговора, било као егзактне бројеве или као распоне са одговарајућом максималном разликом.

## Приступи пондерисању

Пондер који се даје сваком критеријуму за доделу одређује утицај који има на коначну оцену понуда. Пондерисање еколошких критеријума за доделу може одражавати степен до којег су еколошки аспекти већ укључени у техничке спецификације. Ако у спецификацијама постоје снажни еколошки захтеви, они могу добити мању тежину у критеријима за доделу, и обрнуто.

Нема одређеног максимума за пондерисање која се додељује еколошким критеријумима. Да би се одредио одговарајући пондер, наручиоци треба да размотре:

* колико су важни еколошки циљеви за уговор, у односу на друга разматрања као што су трошкови и општи квалитет;
* у којој мери се ова разматрања најбоље решавају у критеријумима за доделу;
* колико бодова наручилац може да „приушти“ да додели. То ће варирати у зависности од производа/услуге и тржишних услова. На пример, ако постоји низак степен варирања цена за производ, али еколошке карактеристике варирају у великој мери, има смисла додељивати више бодова за процену еколошких карактеристика производа (удео производа који задовољавају ISO ознаке типа I или еквивалентне) и квалитет програма обуке из области животне средине.

**Употреба извештаја о тестирању и сертификата**

У неким случајевима, наручиоци могу да затраже извештај о тестирању или сертификат од тела за оцењивање усаглашености како би показали нивое учинка на животну средину које нуде производи.[[61]](#footnote-61) На пример, у уговору за осветљење они могу да доделе више бодова решењима за осветљење која имају дуже време за замену (било као самостални критеријум или као део трошкова животног циклуса). У овом случају наручилац може тражити од понуђача да доставе извештај о тестирању или сертификат о томе. Ако понуђач нема приступ таквим извештајима или сертификатима под условом да немогућност прибављања није проузрокована његовим поступањем, онда наручилац мора размотрити и друге доказе, као што је технички досије произвођача, ако то пружа одговарајући доказ.[[62]](#footnote-62)

##

## Трошкови животног циклуса и еколошки аспекти

Када наручилац купи добра, услуге или радове, он увек плаћа неку цену. Куповна цена је, међутим, само један од трошковних елемената у целом процесу набавке, поседовања и одлагања производа. Трошкови животног циклуса подразумевају разматрање свих трошкова који ће настати током животног века производа, рада или услуге и то:

* Куповна цена и сви повезани трошкови (испорука, инсталација, осигурање итд.);
* Оперативни трошкови, укључујући потрошњу енергије, горива и воде, резервне делове и одржавање;
* Трошкови на крају животног века, као што су расходовање или одлагање.

Трошкови животног циклуса такође могу укључити трошкове спољашњих еколошких фактора (као што су емисије гасова са ефектом стаклене баште) под посебним условима. ЗЈН захтева да се тамо где се користе трошкови животног циклуса, методе обрачуна и подаци које треба да доставе понуђачи наведу у документацији о набавци. Посебна правила се такође примењују у погледу метода који се користи за процену трошкова приписаних спољашњим еколошким факторима, чији је циљ осигурати да су ове методе праведне и транспарентне.

Применом трошкова животног циклуса наручиоци узимају у обзир трошкове коришћења, одржавања и одлагања ресурса који се не одражавају у набавној цени. Често ће то довести до ситуација у којима сви добијају, при чему су “зеленији” производи или услуге такође јефтинији. Главни потенцијал, за уштеде током животног циклуса добара, радова или услуга, дат је у наставку.

*Уштеда на коришћењу енергије, воде и горива*

Трошкови енергије, воде и потрошње горива током употребе често чине значајан део укупних трошкова поседовања производа, рада или услуге, као и његовог утицаја на животну средину током животног циклуса. Смањење ове потрошње зато има смисла за корисника и финансијски и еколошки. У неким случајевима, најзеленија алтернатива ће бити она која је дизајнирана тако да продужи период до замене и/или умањи количину радова на одржавању које је потребно обавити. На пример, избор материјала на спољној страни зграде или моста може имати велики утицај на учесталост активности одржавања и чишћења. Најодрживија опција може бити она која помаже да се избегну такви трошкови, а то се може оценити као део трошкова животног циклуса.

|  |
| --- |
| **Важно:**Трошкови одлагања се лако заборављају приликом набавке производа или грађевинског пројекта. Трошкови одлагања ће на крају морати бити плаћени, иако понекад много касније. Неузимање у обзир ових трошкова може претворити оно што се чини као добар посао у скупу куповину. Трошкови одлагања се крећу од трошкова физичког уклањања до плаћања за безбедно одлагање. Често се одлагање регулише строгим прописима. У одређеним случајевима, може доћи до позитивног повраћаја власнику на крају животног века, на пример када се возила или опрема могу продати или рециклирати на профитабилан начин. |

*Процена спољашњих трошкова за животну средину*

Поред финансијских трошкова које директно сноси наручилац, он може узети у обзир и спољашње еколошке факторе. Спољашњи фактори су штете или користи које не плаћају загађивач или корисник под уобичајеним условима. Они се дефинишу као „трошкови и користи који настају када друштвене или економске активности једне групе људи утичу на другу, и када прва група не успева у потпуности да узме у обзир њихов утицај“.[[63]](#footnote-63) Примери спољашњих фактора су трошкови повезани с климатским променама или закисељавањем тла или воде.

|  |
| --- |
| **Пример:**Грађевински сектор производи велике количине отпада. Рушење старих зграда значи не само уклањање велике количине остатака, већ и управљање опасним материјалима, као што је азбест. Према томе, наручилац у својој конкурсној документацији може тражити од понуђача податак о томе колико опасног отпада очекује да ће произвести током рушења и трошкове уклањања. У другим случајевима, на пример, у изградњи путева, требало би такође бити могуће израчунати уштеде од коришћења рециклираних отпадних материјала, као што су коришћени асфалт или уништени грађевински материјали. |

Ако наручилац намерава да користи трошкове спољашњих еколошких фактора као део критеријума за доделу, ЗЈН захтева да метод који наручилац користи за процену испунава ове услове:

* метод треба да се заснива на објективно проверљивим и недискриминаторским критеријумима,
* метод је доступан свим заинтересованим странама и
* да тражене податке могу уз разумне напоре да доставе савесни привредни субјекти.

Иако је могуће развити метод за израчунавање трошкова животног циклуса који је погодан за одређени уговор, он не сме да одређене привредне субјекте неоправдано доведе у повољнији или у неповољнији положај.

Када је обавеза примене заједничког метода за израчунавање трошкова животног циклуса утврђена правним актима ЕУ, наручилац мора да примени тај метод.[[64]](#footnote-64) Према садашњим правилима ЕУ то се односи само на возила за друмски транспорт у складу са Директивом о чистим возилима, која предвиђа и заједничку методологију и минималне трошкове који се додељују одређеним спољашњим еколошким факторима, ако њихова новчана вредност може да се одреди и провери.

|  |
| --- |
| **Напомена:**Директива о чистим возилима обавезује наручиоце да узимају у обзир утицаје енергије и животне средине приликом куповине возила за друмски транспорт – било у спецификацијама или критеријумима за доделу. Директива даје методологију за монетизацију ових утицаја, у сврху процене оперативних трошкова животног циклуса. Овај модел додељује новчану вредност за неколико врста емисије – угљен-диоксид (CO2), азотни оксид (NOx), не-метанске угљоводонике (NMHC) и честице. Емисије животног века сваког понуђеног возила тада могу добити трошак, који треба додати другим директним трошковима као што су набавна цена, трошкови горива и одржавање. |

*Примена трошкова животног циклуса*

Све већи број јавних органа у Европи користи трошкове животног циклуса за евалуацију понуда и развијени су различити алати различите сложености и обима. Преглед и линкови на неке релевантне алате трошкова животног циклуса могу се наћи на адреси: [*http://ec.europa.eu/environment/gpp/lcc.htm.*](http://ec.europa.eu/environment/gpp/lcc.htm)

Код правилног оцењивања трошкова животног циклуса, морају се размотрити одређена питања:

* **Животни век** – учесталост којом производ треба да буде замењен ће имати велики утицај на његову цену, посебно током дужег периода. Јефтин производ који се често мора заменити може дугорочно коштати више од производа веће цене који траје много година. Ово треба узети у обзир приликом одређивања за колико година наручиоци желе да направе поређење трошкова у животном циклусу.
* **Дисконтна стопа** – будући да трошкови у будућности нису „вредни“ колико и они који су настали данас, јер друштво данас даје већу важност позитивним и негативним утицајима него у будућности. Уложених 100 ЕУР данас са 5% камате би вредело 105 ЕУР за годину дана. Стога 105 ЕУР потрошено за годину дана „вреди” само 100 ЕУР у садашњем тренутку – јесте његова нето садашња вредност. Нето садашња вредност се може узети у обзир приликом поређења трошкова животног циклуса применом социјалне дисконтне стопе на будуће трошкове. Стопа се разликује међу земљама, али је обично између 3% и 8% (прилагођена како би се елиминисали ефекти инфлације).
* **Доступност података и поузданост** – процена трошкова животног циклуса неизбежно укључује елемент непредвидивости у погледу трошкова који ће настати у будућности (на пример, трошкови одржавања, потрошња енергије, као и стварни животни век производа). Стога је важно да се затраже детаљне информације за процену трошкова понуђача. У неким случајевима, када су будући трошкови у надлежности извођача радова (нпр. они су одговорни за одржавање или одлагање), наручиоци могу да уграде максималне будуће цене у своје услове уговора, дајући већу сигурност њиховим обрачунима трошкова животног циклуса.

*Алати за трошкове животног циклуса*

Ово је непотпуна листа доступних алата за израчунавање трошкова животног циклуса:

* Калкулатор Европске комисије за трошкове животног циклуса за набавку возила:

<http://ec.europa.eu/transport/themes/urban/vehicles/directive/>

* Уобичајена метода Европске комисије за трошкове животног циклуса у изградњи:

<http://ec.europa.eu/growth/sectors/construction/support-tools-studies/index_en.htm>

***НЕУОБИЧАЈЕНО НИСКА ПОНУДА***

У неким случајевима може се десити да наручилац прими понуду која се чини неуобичајено ниском у односу на друге или на цену или трошак добара, услуге или радова које наручилац очекује. Из перспективе зелене набавке, ниски трошкови понуде могу изазвати сумњу у погледу усклађености понуђача са правом заштите животне средине и/или одрживости понуде у односу на еколошке захтеве.

У таквим ситуацијама наручиоци морају тражити образложење од понуђача у вези са разлозима за његову неуобичајено ниску цену или трошак.[[65]](#footnote-65) Легитимни фактори као што су одређени начин производње или техничка решења која примењује понуђач, или изузетно повољни услови који су му доступни, могу објаснити ниску цену (трошкове) понуде.[[66]](#footnote-66) Наручилац може да одбије понуду само ако образложење и достављени докази не пружају одговарајуће објашњење неуобичајено ниске понуде, узимајући у обзир податке које је доставио понуђач.[[67]](#footnote-67) У неким случајевима може се показати у току истраге да је неуобичајено ниска цена због тога што понуда није у складу са обавезама из области заштите животне средине, на пример зато што су одређене компоненте или материјали набављени незаконито. У таквим случајевима, наручиоци су дужни да одбију неуобичајено ниску понуду.[[68]](#footnote-68)

##

## *УСЛОВИ ЗА ИЗВРШЕЊЕ УГОВОРА*

Услови за извршење уговора користе се за одређивање како се уговор мора извршити.

Еколошки аспекти могу бити укључени у услове за извршење уговора, под условом да су објављени у јавном позиву или конкурсној документацији и да су повезани са предметом набавке. Сви посебни еколошки услови треба да буду назначени унапред, како би се осигурало да су привредни субјекти свесни ових обавеза и да су у стању да их одражавају у цени својих понуда.

Наручилац може да предвиди да ће понуда бити одбијена ако је у супротности са захтеваним условима за извршење уговора. Тамо где су наведени обавезни услови, важно је применити их на све понуђаче на начин који је наведен у конкурсној документацији.

 *Пример у наставку текста је дат у приручнику „Купујте зелено! Приручник о зеленим јавним набавкама“ (‘Buying green! A handbook on green public procurement’) Европске комисије, 3. издање, 2016. године)*

**Пример:**

На пример, у уговору о пружању угоститељских услуга за школску кантину наручилац може да захтева обезбеђивање одрживе и органске хране, смањење амбалаже и отпада, као и коришћење опреме и метода припреме хране којима се обезбеђује ефикасно коришћење ресурса као што су струја и вода. Наручиоци могу тражити од понуђача да се обавежу према специфичним циљевима у оквиру сваког од ових захтева, који се могу оцењивати према критеријумима за доделу, али такође бити део коначног уговора са успешним понуђачем.

*Услови за извршење уговора о јавној набавци добара*

За уговоре о набавци добара, одредбе о животној средини могу бити укључене у услове испоруке. Једноставни начини за побољшање утицаја уговора на животну средину укључују:

* да се производ испоручује у одговарајућој количини; то често значи испоруку на велико, јер ће то бити еколошки ефикасније у смислу утицаја транспорта по артиклу него што ће се мање количине испоручивати чешће. Одређивање максималног броја испорука недељно или месечно може бити други начин постизања истог резултата;
* захтев да се добра испоручују ван „шпица“ како би се избегло да испоруке доприносе саобраћајним гужвама;
* захтев да добављач преузме (и рециклира или ремонтује) било коју амбалажу која долази са производом – то има двоструку предност прикупљања амбалаже пре ремонта или рециклирања и подстиче добављача да смањи непотребно паковање;
* захтев да добављач редовно извештава о емисијама гасова са ефектом стаклене баште проузрокованим испоруком производа, као и индикацију о мерама које су предузете за смањење ових емисија током трајања уговора (ово друго не би се односило на једнократне уговоре о набавци добара).

Када је наручилац укључио специфичне материјале или производне процесе или методе као део својих техничких спецификација, они такође могу бити део уговорних одредба за уговоре о јавној набавци добара.

На пример, у уговору о папирним производима се може навести да ће то бити „превасходно или потпуно без хлора“.

*Услови за извршење уговора о јавној набавци радова или услуга*

Примери могућих услова за извршење уговора о јавној набавци радова или услуга укључују следеће:

Како се услуга или рад обавља:

* Примена посебних мера за управљање животном средином, према потреби, у складу са сертификованим системом независне стране као што је EMAS или ISO 14001;
* Извештавање о свим еколошким проблемима која настају приликом извршења уговора и предузимање корака за њихово отклањање, нпр. изливање или коришћење опасних материја;
* Ефикасно коришћење ресурса као што су струја и вода на градилиштима;
* Употреба индикатора за дозирање како би се осигурало коришћење одговарајућих количина средстава за чишћење итд.

Обука особља извођача:

* Особље обучено о утицају свог рада на животну средину и политици заштите животне средине наручиоца у чијим зградама ће радити;
* Возачи обучени за технике еколошке вожње како би се уштеделе емисије и гориво. Транспорт производа и алата на градилиште:
* Достава производа на градилиште у концентрованом облику и затим разблаживање на лицу места;
* Употреба контејнера или амбалаже за транспорт производа који се поново могу користити;
* Смањење емисија CO2 или других гасова стаклене баште повезаних са транспортом. Одлагање употребљених производа или амбалаже:
* Производи или паковања примерена за поновну употребу, рециклирање или одговарајуће одлагање;
* Циљеви за смањење отпада за депониј.

***ПРАЋЕЊЕ ПОШТОВАЊА УСЛОВА ЗА ИЗВРШЕЊЕ УГОВОРА***

Постојање еколошких уговорних одредаба је ефективно само ако наручиоци правилно контролишу поштовање ових одредби. Различити облици праћења усаглашености са одредбама уговора се могу применити:

* од добављача се може тражити да достави доказ о усаглашености;
* наручилац може вршити провере на лицу места или
* трећа страна може бити обавезана да прати усаглашеност.

Одговарајуће казне за неусаглашеност или бонусе за добар учинак треба укључити у уговор.

**Пример:**

Многи наручиоци укључују кључне показатеље учинка (КПИ) у уговоре, који се могу повезати са извођачевим правом на потраживање плаћања. Пошто добар учинак на питања заштите животне средине такође помаже да се успостави репутација извођача, подстицаји могу имати облик позитивног публицитета који то наглашава јавности и другим наручиоцима.

КПИ или други облици праћења усаглашености са еколошким обавезама треба да узму у обзир време и ресурсе који ће бити потребни за њихову примену у пракси. Можда је боље укључити мањи број таквих индикатора који се могу смислено применити ако је нереално пратити дугу листу обавеза. КПИ треба увек да иду даље од основне усклађености са законом о заштити животне средине или другим обавезама које би извођач ионако морао да испуни.

##

## КРИТЕРИЈУМИ ЗА ЗЕЛЕНЕ ЈАВНЕ НАБАВКЕ (GPP CRITERIA)

Да би се помогло наручиоцима у идентификацији и набавци зеленијих добара, услуга и радова, у Европској унији је развијен одређени број еколошких критеријума за набавку (критеријуми за зелене јавне набавке).

У време писања овог документа критеријуми за зелене јавне набавке су доступни за 14 група производа и услуга. Ти критеријуми могу се директно укључити у конкурсну документацију. Критеријуми за зелене јавне набавке се редовно прегледају и ажурирају како би се узели у обзир најновији научни подаци о производима, новим технологијама, тржишном развоју и изменама законодавства. Већина критеријума је доступна на свим званичним језицима ЕУ. Доступни су на интернет страници Европске комисије:

<http://ec.europa.eu/environment/gpp/eu_gpp_criteria_en.htm>.

Основни концепт критеријума за зелене јавне набавке ослања се на постојање јасних, проверљивих, оправданих и амбициозних еколошких критеријума за производе и услуге, који су засновани на приступу животног циклуса и на бази научних доказа.

Идеја стварања критеријума за зелене јавне набавке била је да критеријуми које користе државе чланице Европске уније треба да буду слични како би се избегло нарушавање јединственог тржишта и смањење конкуренције широм ЕУ. Постојање заједничких критеријума значајно смањује административно оптерећење за привредне субјекте и јавне наручиоце који спроводе зелене јавне набавке. Заједнички критеријуми су од посебне користи за привредне субјекте који послују у више од једне државе чланице, као и за мала и средња предузећа (чији је капацитет да усвоје различите процедуре набавке ограничен).

Приоритетни сектори за реализацију зелених јавних набавки одабрани су кроз анализу по више критеријума која укључује:

* оквир за побољшање животне средине;
* јавна потрошња;
* потенцијални утицај на добављаче;
* потенцијал за постављање примера приватним или корпоративним потрошачима;
* политичка осетљивост;
* постојање релевантних и једноставних критеријума;
* доступност тржишта и економску ефикасност.

У тренутку писања овог документа, критеријуми за зелене јавне набавке су доступни за:

* друмски транспорт
* услуге чишћења затвореног простора
* осветљење на путевима и саобраћајну сигнализацију
* боје, лакове и ознаке на путевима
* текстилне производе и услуге
* компјутере и мониторе
* data центри, серверске и cloud услуге
* намештај
* електричну енергију
* услуге хране и угоститељске услуге
* одржавање јавних површина
* опрему за снимање
* пројектовање, изградњu и управљање пословном зградом
* пројектовање и одржавање путева.

Сви критеријуми за зелене јавне набавке имају сличну структуру. У основи, они прате процес набавке и укључују питања као што су:

* дефинисање предмета јавне набавке;
* минималне техничке и функционалне спецификације;
* критеријуми за избор у вези са капацитетом понуђача за извршење датог уговора;
* критеријуми за доделу уговора који се користе за поређење понуда и избор најбоље понуде и
* одредбе о извршењу уговора.

|  |
| --- |
| **Напомена:**Критеријуми за зелене јавне набавке нису правно обавезујући. Државе чланице ЕУ су позване, међутим, да укључе критеријуме за зелене јавне набавке у своје националне планове (политике) јавних набавки, а појединачни наручиоци да их користе у својим поступцима јавних набавки. У пракси, бројне државе чланице ЕУ су у својим националним акционим плановима или упућивале на критеријуме ЕУ за зелену јавну набавку, или су усвојиле националне критеријуме који их веома добро одражавају. Разлике у критеријумима усвојеним у државама чланицама могу одражавати националне разлике у доступности производа или услуга на тржишту, приступу набавкама и еколошким и другим приоритетима. Слично томе, одређени наручиоци могу одабрати да прилагоде критеријуме како би испунили своје специфичне захтеве. Појединачни наручиоци могу да бирају који критеријум ће се применити, у одсуству посебних националних закона који регулишу ово питање.Критеријуми за зелене јавне набавке се заснивају на подацима из базе података, на постојећим критеријима за еко-ознаку и на информацијама прикупљеним од заинтересованих страна у индустрији, цивилном друштву и државама чланицама. База доказа користи доступне научне информације и податке, усваја приступ животног циклуса и ангажује заинтересоване стране које се састају како би разговарале о питањима и развиле консензус. |

Критеријуми за зелене јавне набавке су усвојени у складу са следећим приступом - за сваки сектор су предложене две врсте критеријума:

1. основни критеријуми и
2. свеобухватни критеријуми.

Основни критеријуми су они који су погодни за коришћење од стране било ког наручиоца у свим државама чланицама и који се баве кључним утицајима на животну средину. Они су припремљени да се користе уз минималне додатне провере или трошкове.

|  |
| --- |
| **Пример:**Следећи основни критеријуми за услуге чишћења одређени су у погледу техничких спецификација:*„Следеће врсте средстава за чишћење [списак средстава за чишћење које ће одредити наручилац - на пример свеобухватна средства за чишћење, санитарна средства за чишћење] која ће се користити за извршавање послова везаних за уговор морају бити у складу са критеријумом 1 и 4 ЕУ Еколошке ознаке за производе за чишћење тврдих површина, о токсичности за водене организме односно искљученим или ограниченим супстанцама.“*Комплексније је проверити током извршења уговора (опција Б) да: *најмање А% свих средстава за чишћење, по обиму, који ће се користити за обављање послова у вези са уговором, мора бити у складу са критеријумом 1 о токсичности за водене организме и критеријумом 4 о искљученим и ограниченим супстанцама ЕУ Еколошке ознаке за производе за чишћење тврдих површина.*Што се тиче критеријума за доделу, основни критеријум за доделу уговора који се може користити је коришћење услуга чишћења са еко ознаком: *бодови ће се додељивати пропорционално понудама у којима више од А% свих средстава за чишћење, по обиму, која ће се користити за обављање послова у вези са уговором буде у складу са критеријумом 1 и критеријумом 4 ЕУ Еколошке ознаке за производе за чишћење тврдих површина, односно за водене организме и искључене или ограничене супстанце* (овај критеријум се може користити само у комбинацији са горе наведеном опцијом Б). |

Свеобухватни критеријуми, с друге стране, су за оне наручиоце који желе купити најбоље еколошке производе који су доступни на тржишту. То може захтевати додатне напоре провере или незнатно повећање трошкова у односу на друге производе са истом функцијом.

|  |
| --- |
| **Пример:**Такође у вези са услугама чишћења, свеобухватни критеријум који се може користити у техничкој спецификацији је захтев да *„сви додаци за чишћење текстила (као што су крпе, главе мопова) који ће се користити за обављање послова везаних за уговор морају бити од микрофибера или испуњавати захтеве наведене у ЕУ Еколошкој ознаци за текстилне производе“.* |

Критеријуми за зелене јавне набавке обезбеђују и методе верификације да су критеријуми испуњени. На пример, када се ради о услугама чишћења у затвореним просторима, критеријуми за зелене јавне набавке наводе да понуђач мора да достави листу производа за чишћење који ће се користити за извршење уговора и доставити документацију која доказује њихову усаглашеност са захтевима. Сматра се да производи који су добили ЕУ еколошку ознаку за производе за чишћење тврдих површина испуњавају захтеве.

Критеријуми за зелене јавне набавке су припремљени да се директно користе у конкурсној документацији. Критеријуми за зелене јавне набавке не постављају детаље о сваком аспекту животног циклуса производа. Уместо тога, разумним коришћењем објављених информација о еколошкој ознаци и/или животном циклусу, они се фокусирају на кључне аспекте.

#

# ПРИМЕРИ ПРИМЕНЕ ЕКОЛОШКИХ АСПЕКАТА ИЗ МОДЕЛА КОНКУРСНИХ ДОКУМЕНТАЦИЈА ОБЈАВЉЕНИХ НА ИНТЕРНЕТ СТРАНИЦИ КЈН

КЈН је, у складу са законским овлашћењима, на својој интернет страници објавила неколико модела конкурсних документација за зелене јавне набавке.[[69]](#footnote-69)

У оквиру пројекта „Ефективне јавне набавке у служби економског раста”[[70]](#footnote-70) који је спровео НАЛЕД уз подршку Шведске агенције за међународни развој и сарадњу (СИДА)“ израђено је 5 модела конкурсних документација за следеће предмете јавних набавки: канцеларијски материјал, комунално електрично возило, реконструкција и замена дела система јавног осветљења, пројектовање и реконструкција јавнe зграде уз примену зелених критеријума и асфалтирање улица, путева, коловоза (санација).

Такође, у оквиру пројекта „Јавне набавке и добро управљање за већу конкурентност“[[71]](#footnote-71) који је спровео НАЛЕД уз подршку Шведске агенције за међународни развој и сарадњу (СИДА)“, израђени су модели конкурсних документација за следеће зелене јавне набавке: клима уређаји (два модела конкурсне документације: отворени поступак у циљу закључења уговора о јавној набавци и отворени поступак у циљу закључења оквирног споразума), канцеларијска електронска опрема (два модела конкурсне документације у отвореном поступку), фотокопир папир и средства за чишћење.

Примере примене еколошких аспеката садрже и објављени модели конкурсних документације за следеће предмете набавки: услуге чишћење објеката и средства за одржавање хигијене.

Примера ради, у оквиру модела конкурсне документације за набавку фотокопир папира еколошки аспекти су предвиђени у погледу техничких спецификација. Наиме, моделом конкурсне документације предвиђене су четири ставке - Фотокопир папир А4 (позиције под редним бр. 1 – укупно 100 рисева и 3 – укупно 850 рисева), као и фотокопир папир А3 формата (позиције 2 – укупно 50 и 4 – укупно 500 рисева). У оквиру позиције под редним бр. 1 и 2 предвиђено је да произвођач понуђеног папира мора имати FSC или PEFC сертификат или одговарајући, што представља еколошки аспект. Дакле, у конкретном случају наручилац је испунио законску обавезу, тако што је у односу на укупан обим предмета набавке предвидео да најмање 10% удела предмета набавке мора имати еколошке карактеристике.

Као начин доказивања захтеваних карактеристика папира, предвиђено је да је привредни субјект који подноси понуду у обавези да уз понуду, путем Портала, достави следећу документацију:

* Технички лист произвођача папира, оверен и потписан од стране произвођача папира, на његовом меморандуму, којим се потврђује да понуђени папир испуњава тражене карактеристике. Технички лист произвођача папира не сме бити старији од 6 (шест) месеци пре истека рока за подношење понуда;
* Потврду произвођача папира или овлашћеног дистрибутера (овлашћење или неки други документ) да је понуђач овлашћен да продаје папир који нуди, односно који је предмет јавне набавке. У случају да привредни субјект достави документ о овлашћењу, издат од стране овлашћеног дистрибутера папира, дужан је да достави и документ, издат од стране произвођача папира, којим се доказује да дистрибутер има статус овлашћеног дистрибутера. Уколико се дистрибутер јави као понуђач, доставља документ, издат од стране произвођача, којим доказује да има статус овлашћеног дистрибутера. У случају да се као понуђач јави директно произвођач, овлашћење није потребно;
* Важећи FSC или PEFC сертификат или одговарајући (за ставке под редним бр. 1 и 2).

Када је реч о набавци средстава за чишћење, моделом конкурсне документације предвиђена су различита добра, као на пример детерџент за машинско прање веша, со за машину за судове, течност за прање стаклених површина (са или без пумпице), четка за паучину са телескопском дршком (пајалица), течни сапун за руке, потпуно биоразградиво и др. У оквиру техничке спецификације су наведена средства за чишћења без детаљних карактеристика сваког производа. Моделом конкурсне документације је наглашено да детаљне карактеристике сваког производа и величину производа, односно паковања дефинише наручилац у складу са својим потребама. Такође је истакнуто да је приликом дефинисања детаљних карактерстика неопходно да наручилац детаљно истражи тржиште и да утврди да ли производи тих карактеристика могу бити еко производи, а све како би могао да поступи у складу са Правилником. Ова јавна набавка обухвата укупно 270 производа, што подразумева да најмање 27 производа мора поседовати еколошке карактеристике. Примера ради, услов из Правилника је испуњен уколико наручилац као производе са еколошким аспектима означи производе из ставки под бр. 2, 17 и 25 као еколошке производе (укупно 30 производа). Еколошке карактеристике за предмет ове јавне набавке могу бити следеће:

* производи садрже еколошку ознаку;
* производи су биоразградиви;
* текстилни производи за чишћење израђени су од микровлакана;
* прибор за чишћење је намењен за вишекратну употребу;
* производи се испоручују у амбалажи која се може рециклирати или је намењена за вишекратну употребу и др.

Такође, понуђени су и примери ЕКО ознака које понуђач може да достави:

* EU Ecolabel - EU Ecolabel је ознака којом се потврђује да производ испуњава високе стандарде заштите животне средине. Производи са ознаком Eco label значи да су исти израђени од обновљивих, рециклираних ресурса, и са смањеном енергијом и емисијом стаклених гасова у производњи;
* The blue angel - The blue angel је немачка еко ознака која поставља строге стандарде за еколошки прихватљиве производе. The blue angel је ознака која гарантује да производ мање оптерећује животну средину и климу и да испуњава високе стандарде у погледу заштите здравља људи.
* NF Environnement - NF Environnement је ознака коју издаје AFNOR (Association Française de Normalisation (AFNOR, English: French Standardization Association). AFNOR је француска национална огранизација за стандардизацију и члан међународне организације за стандардизацију. За разлику од европске еколошке ознаке ово је званични француски еколошки сертификат. Ова ознака значи да добра и амбалажа имају мали утицај на животну средину током њиховог животног циклуса.

# *ЗАКЉУЧЦИ*

Зелене јавне набавке су важан алат за постизање циљева еколошке политике који се односе на климатске промене, коришћење ресурса и одрживу потрошњу и производњу, посебно узимајући у обзир значај потрошње јавног сектора на добра и услуге.

Зелена јавна набавка доноси бројне предности: политичке (поставља добре примере за јавност), еколошке (подиже свест о еколошким питањима у друштву), друштвене и здравствене (може побољшати квалитет живота) и економске (омогућава уштеду новца због трошкова животног циклуса).

Насупрот општем уверењу, зелени производи или услуге нису нужно скупљи од традиционалних. Студије показују да, када се користи приступ обрачуна трошкова животног циклуса, зеленије алтернативе су, дугорочно гледано, јефтиније чак и ако је њихова почетна куповна цена већа.

ЗЈН нуди различите могућности за интеграцију питања заштите животне средине у процес јавних набавки, посебно код одређивања предмета набавке (припрема техничких спецификација или функционалних захтева), примене критеријума за квалитативни избор привредног субјекта и примене критеријума за доделу уговора. Поред тога, наручиоци могу наметнути додатне услове у погледу извршења уговора који су у складу са одредбама о јавним набавкама.

Посебно је важно истаћи новине које су у примени од 1. јануара 2024. године, а које подразумевају обавезну примену еколошких аспеката приликом набавки одређених добара. У нареднoм периоду, потребно је урадити додатне анализе у циљу утврђивања евентуалне обавезне примене еколошких аспеката приликом набавке и других добара, услуга или радова.

Захваљујући новим законским и подзаконским решењима, затим објављеним моделима конкурсне документације, као и организованим обукама на тему зелених јавних набавки, Република Србија може да се похвали великим напретком у примени еколошких аспеката у поступцима јавних набавки.

1. *Evropska komisija: Saopštenje „Javne nabavke za bolju životnu sredinu“ (COM (2008) 400), objavljeno 16. jula 2008. godine.* [↑](#footnote-ref-1)
2. [*https://ec.europa.eu/growth/single-market/public-procurement/rules-implementation\_en.*](https://ec.europa.eu/growth/single-market/public-procurement/rules-implementation_en.) [↑](#footnote-ref-2)
3. [*https://jnportal.ujn.gov.rs/annual-reports-ppo-public*](https://jnportal.ujn.gov.rs/annual-reports-ppo-public) [↑](#footnote-ref-3)
4. *„Циркуларна економија“ се дефинише као економски систем чији је циљ да се умањи отпад и да се максимално искористе ресурси.* [↑](#footnote-ref-4)
5. *Direktiva 2014/24/EU Evropskog parlamenta i Saveta od 26. februara 2014. o javnim nabavkama kojom se stavlja van snage Direktiva 2004/18/EZ, Direktiva 2014/25/EU Evropskog parlamenta i Saveta od 26. februara 2014. o nabavkama subjekata koji posluju u sektorima vodoprivrede, energetike, saobraćaja i poštanskih usluga kojom se stavlja van snage Direktiva 2004/17/EZ, i Direktiva 2014/23/EU Evropskog parlamenta i Saveta od 26. februara 2014. O dodeli ugovora o koncesijama.* [↑](#footnote-ref-5)
6. *Uredba br. 174/2013 o izmeni Uredbe br. 106/2008 o programu Zajednice za označavanje energetske efikasnosti za kancelarijsku opremu.* [↑](#footnote-ref-6)
7. *Direktiva 2019/1161 o izmeni Direktive 2009/33/EZ o promovisanju čistih i energetski efikasnih vozila u drumskom transportu.* [↑](#footnote-ref-7)
8. *Direktiva EU/2024/1275 o energetskim svojstvima zgrade.* [↑](#footnote-ref-8)
9. *Direktiva EU/2023/1791 o energetskoj efikasnosti.* [↑](#footnote-ref-9)
10. *Правилник је објављен на интернет страници Канцеларији за јавне набавке. истом можете приступити путем линка:* [*https://www.ujn.gov.rs/?page\_id=1138*](https://www.ujn.gov.rs/?page_id=1138)*.*  [↑](#footnote-ref-10)
11. [*https://naled.rs/htdocs/Files/12835/Analiza-rezultata-istrazivanja-primena-zelenih-kriterijuma-na-23-predmeta-nabavki.pdf*](https://naled.rs/htdocs/Files/12835/Analiza-rezultata-istrazivanja-primena-zelenih-kriterijuma-na-23-predmeta-nabavki.pdf) [↑](#footnote-ref-11)
12. *Члан 52. ЗЈН.* [↑](#footnote-ref-12)
13. *Члан 53. став 6. ЗЈН* [↑](#footnote-ref-13)
14. *Члан 64. став 2. ЗЈН* [↑](#footnote-ref-14)
15. *Члан 55. ЗЈН* [↑](#footnote-ref-15)
16. *Члан 57. ЗЈН* [↑](#footnote-ref-16)
17. *Члан 59. ЗЈН* [↑](#footnote-ref-17)
18. *Члан 98. ЗЈН* [↑](#footnote-ref-18)
19. *Члан 100. ЗЈН* [↑](#footnote-ref-19)
20. *Члан 103. ЗЈН* [↑](#footnote-ref-20)
21. *Члан 98. став 4. ЗЈН* [↑](#footnote-ref-21)
22. *Члан 136. ЗЈН* [↑](#footnote-ref-22)
23. *Члан 136. став 2. ЗЈН* [↑](#footnote-ref-23)
24. *Члан 136. став 4. ЗЈН* [↑](#footnote-ref-24)
25. *Члан 136. став 5. ЗЈН* [↑](#footnote-ref-25)
26. *Члан 2. став 1. тачка 21) ЗЈН* [↑](#footnote-ref-26)
27. *Члан 2. став 1. тачка 22) ЗЈН* [↑](#footnote-ref-27)
28. *Члан 102. ЗЈН* [↑](#footnote-ref-28)
29. *Члан 102. став 5. ЗЈН* [↑](#footnote-ref-29)
30. *Еко знак Републике Србије је ознака која се додељује у складу са Правилником о ближим условима, критеријумима и поступку за добијање права на коришћење еколошког знака, елементима, изгледу и начину употребе еколошког знака за производе и услуге („Службени гласник РС“, број 49/16). Више информација можете погледати на интернет страници министартсва надлежног за питања заштите животне средине.*  [↑](#footnote-ref-30)
31. *EU Ecolabel (EU eko-oznaka) ili EU Flower (EU cvet) je dobrovoljan plan* [*eko-oznake*](https://en.wikipedia.org/wiki/Ecolabel) *koji je 1992. godine objavila* [*Evropska*](https://en.wikipedia.org/wiki/European_Commission)[*komisija.*](https://en.wikipedia.org/wiki/European_Commission) [↑](#footnote-ref-31)
32. *Nordijska eko-oznaka ili Nordijski labud je zvanična eko-oznaka održivosti za nordijske zemlje, koju je 1989. godine uveo Nordijski savet ministara. To se postiže dobrovoljnim sistemom dozvola, u kojem se podnosilac zahteva slaže da sledi određeni kriterijum koji je postavila nordijska ekološka oznaka u saradnji sa zainteresovanim stranama.* [↑](#footnote-ref-32)
33. *Plavi anđeo (Der Blaue Engel) je nemački sertifikat za proizvode i usluge koji imaju ekološki prihvatljive aspekte. Od 1978. godine ga dodeljuje Umveltzeichen*  [↑](#footnote-ref-33)
34. *žiri od 13 ljudi iz grupa za zaštitu životne sredine i zaštite potrošača, industrije, sindikata, trgovine, medija i crkava. Plavi anđeo je najstarija ekološka oznaka na svetu i pokriva oko 10.000 proizvoda u oko 80 kategorija proizvoda.*

 *Међународна непрофитна организација са више заинтересованих страна основана је 1993. године како би промовисала одговорно управљање шумама у свету. FSC то чини постављањем стандарда за шумске производе, заједно са сертификацијом и означавањем производа као еколошки прихватљивим.*  [↑](#footnote-ref-34)
35. *Међународна, непрофитна, невладина организација која промовише одрживо управљање шумама преко сертификације независних трећих лица. Сматра се системом сертификације за власнике мањих шума.* [↑](#footnote-ref-35)
36. *Чл. 111 – 112. ЗЈН* [↑](#footnote-ref-36)
37. *Члан 111. став 1. тачка 3. ЗЈН* [↑](#footnote-ref-37)
38. *Рестриктивни поступак, конкурентни поступак са преговарањем, конкурентни дијалог, партнерство за иновације* [↑](#footnote-ref-38)
39. *Чл. 111-112. ЗЈН* [↑](#footnote-ref-39)
40. *Члан 111. ЗЈН* [↑](#footnote-ref-40)
41. *Члан 112. ЗЈН* [↑](#footnote-ref-41)
42. *Члан 111. став 1. тачка 3) ЗЈН* [↑](#footnote-ref-42)
43. *Члан 112. став 1. тачка 2) ЗЈН* [↑](#footnote-ref-43)
44. *Члан 112. став 1. тачка 5) ЗЈН* [↑](#footnote-ref-44)
45. *Члан 112. став 1. тачка 6) ЗЈН* [↑](#footnote-ref-45)
46. *Члан 113. ЗЈН* [↑](#footnote-ref-46)
47. *Члан 113. став 2. ЗЈН* [↑](#footnote-ref-47)
48. *Чл. 114 – 117. ЗЈН* [↑](#footnote-ref-48)
49. *Чл. 118 – 125. ЗЈН* [↑](#footnote-ref-49)
50. *Члан 118. ЗЈН* [↑](#footnote-ref-50)
51. *Члан 59 Директиве 2014/24* [↑](#footnote-ref-51)
52. *Члан 119. став 1. ЗЈН* [↑](#footnote-ref-52)
53. *Члан 119. став 2. ЗЈН* [↑](#footnote-ref-53)
54. *Члан 119. став 4. ЗЈН* [↑](#footnote-ref-54)
55. *Члан 119. став 3. ЗЈН* [↑](#footnote-ref-55)
56. *Члан 132. ЗЈН* [↑](#footnote-ref-56)
57. *Члан 132. став 1. ЗЈН* [↑](#footnote-ref-57)
58. *Члан 133. став 3. ЗЈН* [↑](#footnote-ref-58)
59. *Члан 58. став 17. ЗЈН* [↑](#footnote-ref-59)
60. *Члан 59. став 8. ЗЈН* [↑](#footnote-ref-60)
61. *Члан 103. став 1. ЗЈН* [↑](#footnote-ref-61)
62. *Члан 103. став 2. ЗЈН* [↑](#footnote-ref-62)
63. *Evropska komisija, Generalni direktorat za životnu sredinu (DG Environment): Studija o ekonomskom vrednovanju spoljašnjih uticaja životne sredine od deponije i spaljivanja otpada. Konačni glavni izveštaj (A study on the Economic Valuation of Environmental Externalities from Landfill Disposal and Incineration of Waste. Final Main Report), oktobar 2000.* [↑](#footnote-ref-63)
64. *Члан 134. став 4. ЗЈН* [↑](#footnote-ref-64)
65. *Члан 143. став 2. ЗЈН* [↑](#footnote-ref-65)
66. *Члан 143. став 3. ЗЈН* [↑](#footnote-ref-66)
67. *Члан 143. став 4. ЗЈН* [↑](#footnote-ref-67)
68. *Члан 143. став 7. ЗЈН* [↑](#footnote-ref-68)
69. [*https://www.ujn.gov.rs/?page\_id=1195*](https://www.ujn.gov.rs/?page_id=1195) [↑](#footnote-ref-69)
70. [*https://www.naled.rs/projekti-efektivne-javne-nabavke-u-sluzbi-ekonomskog-rasta-4719*](https://www.naled.rs/projekti-efektivne-javne-nabavke-u-sluzbi-ekonomskog-rasta-4719) [↑](#footnote-ref-70)
71. [*https://naled.rs/projekti-javne-nabavke-i-dobro-upravljanje-za-vecu-konkurentnost-7617*](https://naled.rs/projekti-javne-nabavke-i-dobro-upravljanje-za-vecu-konkurentnost-7617) [↑](#footnote-ref-71)